Ислом наҳзат партияси халқаро террорчилик ҳаракатининг ажралмас қисмидир.\nРӯзи гузашта 7053\nҲамин ҳафта 425\nҲафтаи гузашта 38222\nҲамин моҳ 47770\nСешанбе, 18 Июн 2019\nАмерика «Озодий» радиосининг рус сайтида 2019 йилнинг 18 апрелида журналист Иля Лозовскийнинг «Тожикистон ислом наҳзати қуёши ботиши» буюртма мақоласи нашр этилгандан кейин Ислом тикланиш партияси террорчи-экстремист ташкилоти (ИТП ТЭТ) сотилганлиги моҳияти ва унинг халқаро террорчи тармоқлар билан робиталари мавзуси ахборот воситаларида яна бир марта кўтарилди. Амалда наҳзатчилар тарѓибот минбарига айланган бу ѓарбий канал бу мақолани эълон қилиш билан амалда Ислом тикланиш партияси ТЭТ ўлимига марсиясини чоп этди. Аниқроѓи, ушбу ахборот воситалари эгалари, наҳзатнинг хожалари-ю ҳомийларининг марсияси бўлиб, бу муваффақиятсиз лойиҳанинг парчаланиши устидан айтилган эди. Зеро, ҳақиқатда, ИТП ТЭТнинг йўқолиши ва тарих саҳнасидан ташқарига чиқиши унинг шарқи-ю ѓарбий хожалари учун бир фожиа эмас, балки ҳақиқий сиёсий, геосиёсий маѓлубият эди. Улар ушбу сотилган гуруҳ қўли билан режа-ю манфаатларини Тожикистон ва Марказий Осиёда амалга оширишни назарда тутишганди, аммо «ислом тикланиш партияси қуёши ботиши» билан бу режалар барбод бўлди. Шу сабабли, марсия мақоласи дарду аламга тўла ва афсусу надоматлар билан ёзилган…\nАммо ИТП ТЭТга тарихий қонунийлик баѓишлаб, унинг чеҳрасини «озодликни истовчи либерал ташкилот», «Ихвон-ул-муслимин»дан фарқ қилувчи», «дунёвий-демократик давлат тарафдори» сифатида кўрсатишни истаган муаллиф эҳтиётсизликдан бўлса керак, «ишни расво қилиб» қўйди. У мақолада 2001 йилнинг 31 декабрида «Ню-Йорк таймс» газетасида чоп этилган АҚШ жосуслик органининг бир шарҳига ишора қилган бўлиб, бу ҳужжат бирданига кенг ўқувчилар эътиборини жалб этди. Шарҳнинг моҳияти шундайки, АҚШ жосуслик хизмати 1995 ва 1996 йиллар Афѓонистондан бир нечта ҳисобот йўллаб, уларда ИТП ТЭТ раҳбари С.А.Нурийнинг «Ал-Қоида» террорчилик ташкилоти, «1-рақамли террорчи» Усома бин Ладен билан яқинлиги-ю ҳамкорлиги кўрсатилади. Ушбу шарҳларда, жумладан, Усома бин Ладеннинг хоҳиши билан С.А.Нурий Эрон Ислом Республикаси жосуслик хизматлари намояндалари – Эрон исломий инқилоби қоровули қўшини билан унинг мулоқотини ташкил қилгани келтирилган. Ўша вақтда С.А.Нурийнинг Афѓонистоннинг Толиқон шаҳрида ва Бин Ладен Жалолобод шаҳрида қароргоҳи бор эди. Бу мулоқотларнинг асосий мақсади «Ал-Қоида» ва Эроннинг имкониятларини АҚШга қарши ҳамоҳанглаштиришдан иборат эди. Шу тарзда, наҳзат марсияси муаллифи истаб ё истамай, ИТП ТЭТнинг халқаро террорчи ташкилотлар билан яқиндан алоқаларининг қарийб унутилган саҳифасини иккинчи марта очди.\nАлбатта, ИТП ТЭТ моҳиятидан хабар бериш бирон кашфиёт эмас ва бу партиянинг бошқа халқаро террорчи ташкилотлар билан яқин алоқасини баҳс этишнинг ҳожати йўқ. Аммо тарихни ёдга олиш бугунги наҳзатчилар учун жуда ноқулай келди. Зеро, наҳзатнинг қочқиндаги фаоллари сўнгги йилларда террористик ўтмишларини яшириб, ўзларини янги чеҳра, дунёвий, демократик ва либерал чеҳрада кўрсатиш учун жон-жаҳдлари билан ҳаракат қилишди. Хусусан, ИТП ТЭТ раиси ўзини озодликни истовчи, либерал, европача шахс кўрсатиб, Европа доираларида эътироф топиш ва Ѓарб грантларидан кўпроқ баҳраманд бўлиш учун бор кучи билан ҳаракат қилди. У бу йўлда сиёсий макр билан ҳатто ИТП ТЭТнинг номини яшириб, ўзини Тожикистон миллий паймони сунъий ташкилоти раиси сифатида таништирди. Шунинг учун, бундай даврада ИТП ТЭТнинг ѓарб сиёсий доираларига террорчилик моҳиятининг эслатилиши ҳамда унинг ИШИД, «Ал-Қоида», «Толибон» ва ҳоказоларга қўшилиши М.Кабирийнинг уйқусини учирди. Шу сабабли, наҳзат тарѓиботчилари қандай йўл билан бўлмасин, мақоланинг шу нуқтасини инкор этиш ҳамда уни рад этиш учун ахборот воситалари ва ижтимоий тармоқларда кўп сонли мақолаларни ёритишга вазифадор этилдилар.\nШу туфайли бир неча ҳафтадан буён наҳзат тарѓиботчилари минглаб далилу мантиқ билан наҳзатнинг халқаро террорчи ташкилотлар билан алоқаси йўқлигини исботлашга ҳаракат қилишмоқда. Аммо халқ ибораси билан айтганда, ойни этак билан ёпиб бўлмайди. ИТП ТЭТ аввалдан хорижий экстремистик гуруҳларнинг ҳидояту тарѓиботлари билан ташкил этилди. Фаолияти бутун даврида халқаро террорчи тармоқлар таркибий қисми эди. Дунёнинг барча террорчи ташкилотлари билан бевосита алоқага эга бўлиб, улардан ёрдам ва кўрсатма оларди ҳамда олиб келмоқда. Агар наҳзатчилар буни унутган бўлишса, бу либерал террорчилар тарихий хотираси қайта тикланиши учун фақат намуна сифатида баъзи робиталарни эслатиб ўтамиз:\n1. «Ихвон-ул-муслимин» билан алоқа. ИТП ТЭТнинг «Ихвон» халқаро террорчи гуруҳи билан алоқаси чуқур илдизга эга. Наҳзат партияси асосчилари эсдаликларида Шўролар йилларидаёқ ўз йиѓилишларида ихвоний раҳбарлар Саид Қутб ва Муҳаммад Қутбнинг китобларини ўқишгани ва уни ўзларига намуна қилиб олишганини ифтихор билан эслашади. С.А.Нурий, М.Ҳимматзода, А.Сатторов, З.Розиқ ва ҳоказолардан қолган суҳбатларга қаранг.\nНаҳзатчиларнинг ихвоний жосуслар билан робиталари ўша Шўролар давридаёқ ошкор этилган ва олди олинган эди. Наҳзат фаолларидан бири, Данѓара ноҳияси Себистон қишлоѓи фуқароси Мулло Ажик (Алиев) Судан мамлакатидан ихвоний студент бўлган Зубайд Содис билан ҳамкорликда наҳзатчиларга идеологик, диний китоблар нашри учун араб алифбоси билан битта кичик чопхона (типрографик аппарат) етказиб беришни истаганди. Бу режа ошкор бўлгандан кейин, Шўролар Иттифоқи Ташқи ишлар вазирлигининг Судан элчихонасига эътироз нотаси билан бу студент университетдан қувилди ва умуман, Шўролар Иттифоқи ҳудудидан чиқариб юборилди.\n1995-2002 йиллар мобайнида ИТПнинг ўша вақтдаги раиси М.Ҳимматзода ва ИТП Олий бошқармаси аъзоси Ѓаниев Маҳмадсаид (Маҳмадсаид Ризоий) Покистонда «Ихвон-ул-муслимин», «Покистон исломий жамоати» ҳаракатлари (хусусан, унинг собиқ раҳбари Қози Аҳмад), шунингдек, Кувайт ва Қатар давлатларидан «Ихвон-ул-муслимин» ташкилоти ҳомийлари, жумладан, Шайх Дабус билан яқин ҳамкорликка эга бўлишган.\nМисрда ихвонийлар ҳукуматининг бир неча йилида ИТП раиси М.Кабирий неча марта ўша мамлакатга сафар қилиб, ихвонийлар тадбирларида иштирок этди ва улар раҳбари М.Мурсий билан мулоқот ўтказди. М.Кабирий Тожикистон давлатини ихвонийлар ҳукуматини эътироф этишга ҳидоят қилди. ИТП ТЭТнинг Европада қочоқ ихвонийлар билан алоқалари ҳали ҳам давом этмоқда.\n2. «Ал-қоида» билан алоқа. Наҳзатчиларнинг “Ал-Қоида” террорчи ташкилоти билан алоқаси жуда устувор бўлган ва ҳозир ҳам шундай. Наҳзатнинг Афѓонистонга муҳожирати даврида “Ал-Қоида” бу ташкилотнинг асосий спонсорларидан эди. Унинг намояндалари ИТПнинг М.Ҳимматзода турган Пешовардаги бюроси ва сўнгра ИТПнинг Қандаҳор ва Жалолободдаги ваколатхоналари билан доимий алоқага эга эди. 1995-1997 йиллар ИТП раҳбари С.А.Нурий “Ал-Қоида” раҳбари бин Ладен билан неча марта мулоқот ўтказиб, улардан катта молиявий ва ҳарбий ёрдам олган эди. С.А.Нурий араб тилини зарурий даражада билмагани сабабли, бу мулоқотларда Усоманинг дарий тилли таржимонлари таржимонлик қилишиб, унинг мазмуни ҳам пинҳон қолмасди.\nС.А.Нурий вазифаларидан бири “Ал-Қоида” ва Эрон инқилоби посбонлари ўртасидаги алоқани қайта тиклашдан иборат эди. Гарчи “Ню-Йорк таймс” газетаси бу мавзуни охиригача очмаган бўлса-да, аммо С.А.Нурий ниҳоятда ҳам “Ал-Қоида” ва ҳам “Толибон” террорчи гуруҳининг Эрон жосуслик хизмати билан алоқаларини қайта тиклаганди. Бу алоқа бугун ҳам барқарор бўлиб, бу уч ташкилотнинг баъзи амалиётлари муштарак тарзда ўтказилади.\n3.ИТП ТЭТнинг «Толибон» гуруҳи билан алоқаси. Ислом тикланиш партияси Афѓонистоннинг «Толибон» террорчи ҳаракати билан ҳам энг яқин алоқаларга эга бўлган. ИТП биринчи раҳбарлари «Толибон» раҳбарлари, жумладан, Мулло Умар билан неча марта мулоқот ўтказган. Бу алоқалар ҳам кўпроқ ИТПнинг Пешовардаги бюроси воситасида амалга ошириларди. 1996 йилнинг октябр ойида С.А.Нурий ИТП раҳбарияти ҳайъати билан икки кун Қандаҳорда Мулло Умарнинг меҳмони бўлишди. ИТПнинг «Толибон» билан яқин алоқаларининг бошқа далили шунда эдики, «Толибон» томонидан Афѓонистоннинг жанубу марказий қисмлари ишѓол этилгандан кейин Қандаҳор, Жалолобод, Ҳирот ва Кобул шаҳарларида ИТПнинг ваколатхоналари фаолият юритарди. Яъни ИТП «Толибон» ҳукуматини амалда расмий таниб, улар ҳудудида ўз элчихонасига эга эди. «Толибон» қошидаги ИТП элчиси С.А.Нурийнинг энг яқин кишиларидан «Жайҳун» рамзий номи билан тилга олиниб, Ёвон ноҳияси фуқароси эди. Наҳзатнинг бу элчиси ҳозиргача «Толибон» билан бирга ё Покистонда қолиб, Тожикистонга қайтгани йўқ.\n4. «Кавказ Амирлиги » ташкилоти билан алоқа. Чеченлару доѓистонликларнинг «Кавказ Амирлиги» номди террорчилик ҳаракати ИТПнинг асосий шерикларидан бири эди. Наҳзат партияси фаолиятининг барча даврларида чеченнинг таниқли террорчилари Шомил Басаев, Хаттаб, Умар Докуев ва бошқалар билан алоқада эди. Шомил Басаев ва Хаттаб неча марта Афѓонистон шимолига келиб, ойлаб наҳзатчиларнинг меҳмони бўлишган. Улар баъзи муштарак амалиётни наҳзатчилар билан бажаришарди.\nЧечнистон экстремистлари қўмондонларидан ҳисобланган халқаро террорчи Хаттаб раҳбарлиги остида 1993 йилнинг июн ойида наҳзат жангарилари томонидан Афѓонистон ҳудудидан Тожикистон Республикаси Хатлон вилояти Ш.Шоҳин ноҳияси мавзеларидан бирида жойлашган Россия чегарачилари 12-заставасига қуролли ҳужум уюштирилиб, унда ўнлаб нафар чегарачи қурбон бўлди.\n1998 йилнинг 20 сентябрида эса, Жирѓатол ноҳияси Дувона қишлоѓида қаҳрамон тожик аёли Сайли Раҳмонованинг уйини ўмариш чоѓида наҳзатчилар сафида бир неча нафар хорижий ёлланма шахслар, жумладан, Россия Федерациясининг Чеченистон минтақасидан наҳзатчилар сафида жанг қилаётган экстремистлар иштирок этишди.\nКавказ террорчилари билан наҳзат робитачиси бўлган шахс С.А.Нурийнинг энг яқин кишиларидан бири Шамсиддин Саидов эди. У Кавказ террорчи ва жиноий тармоѓи билан ҳамкорликда Россия ва Афѓонистон ўртасида пул, қурол-яроқ, наркотик моддалар ва жангариларни таъминларди. Ш.Саидов ҳозир ҳам Европада чеченлар террорчи ҳаракатларининг қолган аъзолари билан яқин алоқага эга.\n5. Афѓонистон исломий партияси билан алоқа. ИТПнинг энг тажрибали террорчи гуруҳлардан бири – Гулбиддин Ҳикматёр раҳбарлигидаги Афѓонистон исломий партияси билан алоқаси ҳам узоқ илдизга эга. Бу икки ташкилот намояндалари 80-йиллар охирида ўзаро алоқага эга бўлиб, ҳатто 1990 йили партиянинг икки намояндаси, Афѓонистон фуқаролари – Абдураҳим валади Хоркаш ва Давлатмад валади Рустамни Кўлоб минтақасида қўлга олинди. Улар Афѓонистон исломий партиясидан яширин йўл билан тожик наҳзатчилари билан террорчи гуруҳлар ташкил этиб, душманларча ҳаракатларни нафақат мамлакатимиз, балки бутун Марказий Осиёда амалга ошириш борасида топшириқ олишганди. Номлари зикр этилган шахслар гуноҳлари тўлиқ тасдиқлангандан кейин суд органлари томонидан жавобгарликка тортилдилар.\nИТПнинг тожикларга қарши бу экстремистик партия билан алоқалари бугун ҳам давом этмоқда. 2017 йилнинг март ойида ИТП ТЭТ Олий бошқармаси аъзоси Саидов Шамсиддин Германия Федератив Республикасининг Гамбург шаҳрида «Афѓонистон исломий партияси» намояндалари билан мулоқот ўтказди. Мазкур партия намояндалари Германиянинг катта шаҳарлари, хусусан, Гамбургда гуруч тижорати билан машѓул бўлиб, Покистондан юзлаб минг тонна гуручни Германия мамлакатига киритишади. «Афѓонистон исломий партияси» намояндалари Ш.Саидов ва ИТПнинг бошқа аъзоларига молиявий ёрдам кўрсатишга ваъда беришди. Бугунгача бу ёрдамларнинг баъзиси мунтазам келиб туради.\nҲарбий-террорчи партия Афѓонистоннинг шимолий минтақаларида наҳзатнинг баъзи жангариларига таълим беришлари ҳақида маълумотлар мавжуд.\n6. ҲАМАС билан алоқа. ИТП ТЭТ ҳатто Фаластиннинг ҲАМАС террорчи ташкилоти билан ҳам яқин ҳамкорликларни тиклаган. Уларнинг алоқалари узоқ давом этган бўлиб, М.Кабирийнинг ўзи ҲАМАСнинг ўша вақтдаги раҳбари Холид Машъал билан ИТП ТЭТ расмий фаолият юритган даврдаёқ неча марта мулоқот ўтказиб, унинг воситасида араб дунёси экстремистик доиралари ва араб спонспорларига йўл изларди.\nИТП ТЭТнинг ҲАМАС билан алоқаси бугун ҳам давом этмоқда. Масалан, 2017 йилнинг 4 апрелида ИТП ТЭТнинг фаол аъзоси Бобожони Қаюмзод Истанбул шаҳрида ҲАМАС террорчи ташкилоти раҳбарларидан бири Холид Машъал билан яширинча учрашув ўтказди.\n7. Туркия экстремистик партиялари билан алоқа. ИТП бугун Туркия ҳудудида фаолияти тақиқланган турк экстремистик ҳаракати билан яқин алоқага эга. Масалан, 2015 йили Тожикистонда парламент сайловларига тайёргарлик жараёнида ИТП ТЭТ раҳбарлари «Саодат» исломий партияси билан яқин алоқа тиклаб, бу партия ИТП сайлов маъракасини юксак даражада ташкил этиш учун маслаҳатчилар гуруҳини сафарбар этганди.\nЭнди ИТП фаоллари турк экстремистик ташкилотлари билан алоқаларини янгидан қайта тиклашди. ИТП ТЭТ намояндаси Файзраҳмонов Маҳмуджон Туркия экстремистик сиёсатчиларидан бири Умар Форуқ Коркмаз билан яқин алоқага эга бўлиб, унинг имкониятларидан Тожикистон Республикаси миллату давлат манфаатларига қарши бузѓунчи фаолиятни йўлга қўйишда фойдаланади.\nИТП ТЭТ Туркиянинг Германиядаги Islamische Gemeinschaft Milli Görüş (“Миллий фикрлар” исломий жамияти) ташкилотидан ҳам моддий ва маънавий ёрдам олган. Бу ташкилот 2012 йили ИТП ТЭТ бошқармаси аъзоси Ѓаниев Маҳмадсаиднинг Туркияда юрак жарроҳлиги ўтказилиши харажатини тўлаганди. Бу ташкилот молиялаштиришида унинг ўѓиллари Нуриддин Ризоий Кувайт олийгоҳларидан бирида ва Ѓаниев Сирожиддин Туркиянинг Газиантеп олийгоҳида таҳсил олишди.\nИТП Германияда турган “Саодат” фаолияти тақиқланган экстремистик партияси масъуллари билан ҳамкорлик ва яқин алоқани йўлга қўйган. Гарчи Туркия расмий органлари ИТП ТЭТ тарафдорларни ўз мамлакатлари ҳудудидан чиқариб юборишди, аммо наҳзатчилар Туркия давлатига қарши экстремистик ташкилотлар билан ҳамкорликларни давом эттиришмоқда.\n8.Инқилоб посбонлари билан алоқа. Аммо ИТП ТЭТнинг энг яқин алоқаси Эрон исломий инқилоби посбонлари билан бўлган ва шундайлигича қолмоқда. Ҳамиша террорчилик фаолиятлари билан машѓул бўлган ва охир-оқибат бир қатор ѓарб давлатлари, жумладан, АҚШ томонидан халқаро террорчи ташкилот, дея эътироф қилинган ташкилот билан наҳзатнинг инқилоб посбонлари (сипоҳ) билан ҳамкорлиги достони узундан-узоқ. Шунинг учун, унинг фақат аниқ бир нечта нуқтаси зикр этилади:\n- Инқилоб посбонлари мустақилликнинг илк йиллариданоқ ИТП ТЭТ билан алоқа тиклаб, 1991-1992 йиллар митинглари-ю тартибсизликлари ва сиёсий қудратни қўлга киритишда наҳзатчиларнинг асосий маслаҳатчилари эди. Ўша даврнинг ўнлаб шоҳидлари, жумладан, Мавлавий Абдураҳим Каримовнинг бир неча марта чоп этилган кўрсатмаларига қаранг;\n- Инқилоб посбонлари наҳзатчилар Афѓонистонда бўлган даврда уларни қурол ва пул билан тўлиқ таъминлаб, уларга ҳарбий машқ беришарди. Бу даврда 1500 нафар атрофидаги наҳзатчи Эрон ичкарисидаги ҳарбий лагерлар ва 5000 нафарга яқини Афѓонистоннинг ўзидаги 18та лагерда жанг таълимотини олишган. Бу ҳақда юзлаб далил, жумладан, ИТПнинг хавфсизлик ташкилоти ўринбосари А.Сиёҳаковнинг эсдаликлари аниқ гувоҳлик беради.\n- Инқилоб посбонлари фуқаролик уруши даврида С.А.Нурий ва унинг оиласини Эрон ва Афѓонистон ҳудудида тўлиқ ҳомойликка олиб, унинг ҳаёти, уй ва хавфсизлигини таъминларди. Ҳозир ҳам С.А.Нурий оиласи Теҳронда яшайди ва сипоҳ томонидан таъминланади;\n- Сипоҳ тинчликка эришилгандан кейин ҳам ИТП ТЭТнинг қудрат тепасига келиши учун моддий, сиёсий ёрдамини давом эттирди. ИТП маҳкумлари, жумладан, З.Раҳмоний, В.Қосиддинов ва бошқаларнинг кўрсатмалари юзлаб бундай ҳолатни исботлайди;\n- Сипоҳ 2015 йилдан кейин, яъни ИТП ТЭТ расман террорчи, деб эълон этилганидан сўнг бу партия билан алоқани давом эттирди. Наҳзат раҳбариятининг Эрону Европадаги яшашлари ва уларнинг сафару тадбирларининг барча харажатини бугун ҳам сипоҳ тўлайди. Ҳозир Сипоҳ Арок, Мозандарон ва Бумеҳан террорчилик лагерларида наҳзат жангариларига террористик таълим бериб, Тожикистонда нотинчликни ташкил этишга тайёрлайди. Бу партия собиқ раҳбарларининг ўзи Эшони Қиёмиддини Ѓозий, Домулло Айёмиддин Сатторов ва бу лагерлардан қайтган наҳзатнинг ўнлаб аъзоларининг бу ҳақдаги шоҳидлиги ҳеч қандай шубҳа қолдирмайди...\n9. ИТП ТЭТнинг “Ўзбекистон исломий ҳаракати” билан алоқаси. Бу орада Ислом тикланиш партиясининг “Ўзбекистон исломий ҳаракати” террорчи ташкилоти билан алоқаси анча чуқур. Зеро, бу икки террорчи ташкилот сўзнинг ҳақиқий маъноси сифатида ўзаро аралашдирлар. Бошқача қилиб айтганда, “Ўзбекистон исломий ҳаракати” ИТП ТЭТнинг батнидан туѓилган.\nБу икки террорчи ташкилотнинг алоқаси узоқ тарихга эга. 1992 йилнинг ёзида Вахш ноҳиясининг “Туркманистон” совхозида ИТП халқни қатлиом қилар экан, Ўзбекистондан 120 нафар исломий экстремистлар намояндалари жанг қилиб, уларга Тоҳир Юлдошев раҳбарлик қиларди. Уларнинг штаби Тожикистон Вахш ноҳиясининг Андревв қишлоѓидаги масжидда жойлашган эди. Айнан шу жангларда ўзбек экстремистлари қўмондони Холид ҳалок бўлиб, наҳзатчилар уни эҳтиром билан Жирѓатол ноҳиясида жаноза қилишди ва дафн этишди.\nТавилдара ноҳиясидаги ИТП фронтида бўлса, Тожикистон ички уруши илк кунларидан 1997 йилгача наҳзат армияси бўлимларидан бирини машҳур халқаро террорчи, ўзбек курашчилари ҳарбий қўмондони, “Жумъа Намангоний” лақабли Жумъа Ҳожиев раҳбарлик қиларди.\nНаҳзатчилар уятли амалларидан бири хорижий сотилган кимсалару террорчиларга балоѓатга етмаган тожик қизларини таклиф қилиш бўлиб, қишлоқлардан зўравонлик билан йиѓиб, ИТПнинг штабига келтириларди. Масалан, наҳзатчилар хорижлик ёлланма қул Жумъа Намангонийга аввал Ѓарм, кейин Тавилдара ва ниҳоят Язѓулом дарасида балоѓатга етмаган тожик қизларини келтириб, тақдим этишди. Ўша язѓуломлик қизни Ж. Намангоний ўзи билан Афѓонистон ва Покистонга олиб кетган эди. Наҳзатчилар эса, балоѓатга етмаган тожик қизини олган бу халқаро террорчини уялмасдан “язна” дейишарди.\n1994-1996 йиллар ўзбек террорчи гуруҳлари раҳбарлари Т.Юлдошев ва Ж.Намангоний С.А.Нурий яқинларидан ҳисобланиб, Т.Юлдошев наҳзатнинг Афѓонистон Толиқон шаҳридаги қароргоҳида турарди.\nЎзбек жангарилари сафи ошиши билан 1998 йилнинг ёзида Ѓарм ноҳиясининг Ҳоит минтақаси Беги Сиёҳ қишлоѓида С.А.Нурий фотиҳаси билан махсус маросимда янги террорчи ташкилот – “Ўзбекистон исломий ҳаракати”ни таъсис этди. Шу тарзда, ИТП батнидан “Ўзбекистон исломий ҳаракати” мудҳиш террорчи ҳаракати туѓилди.\n1999 йили “Ўзбекистон исломий ҳаракати” Ҳоит йўналишидан Зардоли довони воситасида, Тандиқулдан Боткен вилоятининг Хожаачкан минтақасига киришди ва Ўзбекистоннинг Фарѓона вилояти Сух ноҳиясига кириш мақсадига эга эдилар. Кучли жанглар уч ой давом этди. Аммо Тожикистон Ҳукумат кучлари “Ўзбекистон исломий ҳаракати” кучларини Ҳоиту Жирѓатолдан Вахё минтақасига тўсиб қўйишга муяссар бўлди.\nНиҳоят, Тожикистон раҳбарияти ҳаракати билан 2001 йилнинг 27-31 декабр кунлари “Ўзбекистон исломий ҳаракати” кучлари Тавилдара ноҳиясининг Миёнаду минтақасидан Афѓонистон Республикасининг Қундуз шаҳрига ўтказилиб, минтақа яна битта катта хатардан қутқарилди.\n10.ИТП ТЭТнинг “Ансоруллоҳ” террорчи гуруҳи билан алоқаси. Бугун Афѓонистон ҳудудида жангарилар ва террорчиларни Тожикистон фуқаролари ҳисобидан йиѓган “Ансоруллоҳ” террорчи гуруҳи аслида ИТП ТЭТнинг ҳарбий шохаси ҳисобланади. ИТП ТЭТ тинчлик жараёнига қўшилганида, ўзининг бир қисм ҳарбий кучларини Афѓонистонда қолдириб, наҳзат раҳбарларидан бири Амриддин Табаровни (Мулло Амриддин лақабли) уларнинг раҳбари этиб тайинлади. Кейинчалик “Ансоруллоҳ” номини олган мулло Амриддиннинг гуруҳи узоқ муддат Покистоннинг Вазиристон минтақалари ва сўнгра Афѓонистон ҳудудида террорчилик фаолияти билан машѓул эди. Сўнгги йилларда бу ҳаракат террорчилари Афѓонистонда “Толибон” ва ИШИД гуруҳлари сафида фаол жанг қилишмоқда.\n2009-2010 йиллар «Ансоруллоҳ» наҳзат гуруҳи аъзолари Рашт минтақасида ўз базаларини вужудга келтириш учун баъзи бир ҳаракатларни қилишди, аммо улар давлат кучлари ва маҳаллий халқ томонидан қатъий бостирилди.\nШу тарзда, “Ансоруллоҳ” ИТР ТЭТнинг ҳарбий нуқтаи назардан қуролланган ва жанг тажрибасига эга қисми бўлиб, унинг “Ал-Қоида”, “Толибон” ва ИШИД билан яқин ҳамкорликлари ИТП ТЭТнинг бу халқаро террорчи ҳаракатлар билан ҳамкорликларининг бошқа далилидир.\n11.ИТП ТЭТнинг ИШИД билан алоқаси. ИТПнинг «Ислом давлати» номли халқаро террорчи ташкилоти билан алоқаси катта достондир. Зеро, бу наҳзатнинг ИШИД билан икки хил боѓлиқлик жойи бор. Маънавий-идеологик ва тузилмави-ю ҳарбий алоқалар. Агар ИТП ТЭТнинг Тожикистондаги амалларини ИШИДнинг Ироқу Суриядаги даҳшатли фаолияти билан таққосласак, бу икки ташкилот фикру ақидаси ўхшашлиши ва фаолият тарзининг юзлаб ҳолатини кўрамиз. Агар сўнгги йилларда бутун дунё ИШИД экстремистик-террорчи гуруҳи ваҳшийликларидан ҳайратга келган бўлса, ИТП ТЭТ жиноятларининг улардан кам жойи йўқ. Ҳақиқатдан ҳам, ИТП ҳам ўша ИШИД, ИШИД ҳам ўша ИТПдир.\nНаҳзатчилар 1992-2000 йилларда Рашт минтақаси ноҳияларида ўз ИШИДларини татбиқ этган ҳолда, ўз золимона тизимини жорий этиб, баъзи масалаларда ИШИДдан ҳам даҳшатлироқ эдилар. ИТП ТЭТнинг тинч аҳоли, илму маданият, ҳунар, аҳли, хотин-қизлар, халқ мол-мулки ва мамлакат тузилмаларига нисбатан жинояткорона муносабати ИШИДдан кам эмас.\nАммо охирги далилу рақамлар ҳамфикрликка қўшимча тарзда, бу икки ташкилот орасида яқин ҳамкорлик ҳам борлигини кўрсатди. Масалан, хорижий сайёҳларни террор этишга буюрган Носирхўжа Убайдов («Қори Носир») ИТП ТЭТнинг фаол аъзоси бўлиб, ҳозир ИШИД намояндалари билан Афѓонистонда бевосита ҳамкорликка эга. Хорижлик сайёҳларга қарши террор амали раҳбари бўлган ИТПнинг бошқа фаол аъзоси Ҳусейн Абдусамадов 2014-2017 йилларда уч марта Эрон ва Афѓонистон воситасида террористик машѓулотларга бориб, ҳам Сурияда ИШИД сафида ва ҳам ИШИДнинг Афѓонистон Нангарҳор вилояти Ачин минтақасидаги лагерида террористик таълим олган. Шу ҳолат, яъни бир шахснинг ИТП аъзоси бўлиши, Эрон Ислом Республикаси воситасида уч марта Сурия ва Афѓонистонга сафар қилиши, ИШИД лагерларида уч марта таълим олиши ҳамда ҳозир бу амалиётнинг наҳзатий-ишидий буюртмачиларининг Эрон Ислом Республикаси Хош шаҳрида яшашининг ўзи наҳзатчилару ИШИДчиларнинг «бир гавҳар» ва «бир-бирининг аъзоси» эканликларини исботлайди. Умуман, 2016-2019 йиллар наҳзат аъзоларининг ИШИД сафларида иштироки ва наҳзатчиларнинг Афѓонистонда ИШИД лагерларига жўнатилиши тўѓрисида ўнлаб аниқ факту рақамлар қўлга киритилган бўлиб, уларнинг аксарияти муштарийларга эълон қилинган.\nГарчи наҳзат партияси таъсис этилиши ва унинг барча фаолияту амалиёти хорижнинг махсус доиралари томонидан ишлаб чиқилган бўлса-да, фуқаролик уруши даврида ИТП жангарилари сафида халқаро террорчи ташкилотлардан бўлган хорижлик зархаридлар жуда кўп эди. Маълумотларнинг кўрсатишича, улар орасида афѓонлар, покистонликлар, ўзбеклар, руслар, америкаликлар, французлар ва хусусан, араблар бўлган хорижий зархаридларТожикистондаги ИТП жаргариларининг зулму истибдодларида бевосита қатнашган. Афѓонистоннинг уруш мактабидан ўтган ушбу асркарлар қотиллик ва ўѓирликнинг катта тажрибасига эга бўлиб, афсуски, наҳзатчиларнинг ёрдами билан уларнинг тажрибаси Тожикистон аҳолисига нисбатан ҳам амалга оширилди. Шу боисдан, 1992-1998 йилларда ИТП жангарилари томонидан Рашт водийсида амалга оширилган даҳшатли жиноятлар уларнинг ушбу хорижлик устозлари маслаҳати билан бажарилган. Мисол учун, 1996 йилнинг 11 февралида Тавилдара ноҳиясидаги аскарлар учун озиқ-овқат маҳсулотлари олиб бораётган ҳарбий машина наҳзатчилар ҳужумига учради. Бу амалиётнинг режасини “Муаллим” лақаби билан машҳур бўлган Абдурауф номли афѓон террорчиси ишлаб чиққан. “Муаллим” Камароб дарасида наҳзат партияси жагариларига ҳарбий таълим бериб, уларга тоѓли шароитдаги уруш, кутилмаган ҳужум, портловчи воситалар ясаш ва мина қўйиш каби террорчилик амалларини ўргатган.\n1994 йилнинг август ойида наҳзат жангарилари Чилдара минтқасидаги 06006 ҳарбий қисмига ҳужум қилди. Ҳарбий қасм аскарлари жавоб ўқи отиб, ИТПнинг қарийб ўнлаб жангариларини ўлдирди. Уларнинг орасида 5 нафар араб ва қора танли бор эди. Наҳзатчилар уларнинг жасадларини экашларга ортиб, Чилдара минтқасидан чиқиб кетдилар. 1994 йилнинг 20 майидан 30 октябригача хорижий зархаридлар наҳзатчилар томонидан Тавилдара ноҳиясига уюштирилган ҳужумда иштирок этишган. Фақат “Фотеҳ” гуруҳида 25 нафар араб ва қора танлилар бўлган.\nШундай қилиб, айтингчи ИТП ТЭТ билан алоқа ва ҳамкорлик ўрнатмаган қайси халқаро террорчи ташкилоти қолди? Шунинг учун ҳам, Ислом тикланиш партиясининг террорчилик моҳияти, халқаро террорчилик ташкилотлари билан алоқаси ва дунё террорчилик тармоѓининг бир қисми эканлигига шубҳа йўқ. Бундай ҳолатда наҳзат тарафдорларининг бу ҳаракатни яширишга бўлган саъй-ҳаракатлари, нафақат, уятли, балки жуда соддадир. Бу ҳаракатлар ўзлари учун фойдалидир, бироқ қуйидаги тарихий ҳақиқатни яширишга ҳеч бир таъсири йўқ… Яъни Ислом тикланиш партияси, нафақат, террорчи-экстремистик ташкилоти, балки халқаро террорчилик ҳаракатининг ажралмас қисмидир. Бу ҳақиқатнинг шубҳали жойи йўқ!\nФирӯз Раҳмониён, «Жумҳурият» газетаси мухбири.


Тошкентда омборхона мудири 116 миллион сўмлик маҳсулотларни ўғирлагани маълум бўлди - Darakchi\nЖИНОЯТ 03.07.2020, 21:49\nТошкент шаҳар Миробод тумани Янгизамон кўчасида жойлашган МЧЖ омборхона мудири лавозимида фаолият олиб борган 39 ёшли Х.Р. корхона мулкини бир неча марта ўғирлаган. Бу ҳақда ИИВ ҳузуридаги Тергов департаменти хабар берди.\nМаълум қилинишича, у корхона томонидан 2019 йил 01 октябрь кунидан 2020 йилнинг 01 июнь кунига қадар бўлган вақт оралиғида, рангли металл – «Латунь» дан ишлаб чиқарилган жами баҳоси 116.801.993,5 сўмлик 14 турдаги маҳсулотларни давомий равишда ўғирлаб, уларни сотиб пулларни ўз эҳтиёжига сарфлаган.\nМазкур ҳолат юзасидан Миробод тумани ИИО ФМБ ҳузуридаги Тергов бўлими томонидан Х.Р., га нисбатан жиноят иши қўзғатилиб, дастлабки тергов давомида Х.Р. ЖКнинг 167-моддаси 3-қисми «а» бандида (жуда кўп миқдорда ўзлаштириш ёки растрата йўли билан талон-торож қилиш) кўрсатилган жиноятни содир этганликда гумон қилинувчи тариқасида жалб қилинган.\nДастлабки тергов давомида мазкур жиноятга 34 ёшли С.Я. алоқадорлиги аниқланиб, у ҳам гумон қилинувчи тариқасида жалб қилинган.\nЖиноят иши бўйича жами зарарнинг 90.000.000 сўми қопланган. Ҳозирги кунда жиноят иши бўйича дастлабки тергов ҳаракатлари давом этмоқда.


Хитой-АҚШ савдо уруши қизигандан қизимоқда: ўзи нима гап?\nПрезидент Трамп Хитой товарларига импорт божи киритиш орқали Пекинни "адолатсиз савдо"ни тўхтатишга мажбурламоқчи.\nОқ Уй Қўшма Штатлар Хитойдан импорт қилинадиган товарлар учун божхона тўловлари ҳажмини оширмоқда - Хитойнинг 200 миллиард долларлик товарлари учун 10 фоизлик тариф жорий қилинади.\nЯнгитдан қўлланаётган тарифлар сабабли бу икки давлат ўртасидаги савдога оид мунозара - савдо уруши - янада авж олиши кутилмоқда.\nАҚШ кўраётган чоралар 500 миллиард доллардан ортиқ Хитой товарларига дахл қилиши мумкин, лекин шу билан бирга маҳслуотларини Хитой бозорида сотаётган америкалик фермерлар ва компаниялар ҳам зиён кўрмай қолмайди.\nТрамп нима иш қилди?\nТрамп маъмурияти 17 сентябрда 24 сентябрдан бошлаб Хитойнинг 200 миллиард долларлик товарларини солиққа тортмоқчи эканини маълум қилди. Дастлаб 10 фоизлик тарифлар жорий этилиб, улар миқдори 2019 йилда 25 фоизга етади.\nБож жорий этиладиган товарлар рўйхати жуда узун бўлиб, унда қамиш шолчадан тортиб, қўриқлаш сигналию велосипедгача бор. Рўйхатга киритилмаган товарлар ҳам эътиборга лойиқ. Дастлабки бож жорий қилинаётган 200 миллиард долларлик товарлар рўйхатидан велосипед дубулғалари билан болалар хавфсизлиги маҳсулотлари ўчириб ташланди. Улар қаторида оммабоп электрон гаджетлар ҳам бор, чунки Apple ва Fitbit сингари АҚШ компаниялари фитнес-билакузукларини ишлаб чиқариш занжири кўп жиҳатдан Хитой билан боғлиқ.\nАҚШ Хитойга нисбатан олдин ҳам бож тарифлари қўллаган эди. Трамп июнда 50 миллиард долларлик Хитой товарларига 25 фоизлик тарифлар жорий этажагини билдирган эди. Ўша тарифлар Хитойдан импорт қилинаётган 800 номдаги товарлар, жумладан, автомобилларга нисбатан жорий қилинди. Хитой ҳам қараб турмади, ўша ойнинг ўзидаёқ 659 номдаги 50 миллиард долларлик АҚШ товарларига 25 фоизлик бож белгилади.\nЯнги тарифларга кўра, Хитой АҚШга экспорт қилаётган 506 миллиард долларлик товарларнинг деярли ярмига нисбатан жазо чоралари қўлланди, қолган ярми ҳам хавф остида қолмоқда.\nНега тарифлар жорий қилинмоқда?\nВашингтон узоқ вақтдан бери Хитойнинг нохолис савдо амалиётидан шикоят қилиб келаётган эди. Пекиннинг “Хитойда ишлаб чиқарилган – 2025” ривожланиш режаси АҚШ расмийларининг жиғига тегиб келмоқда. Ушбу ҳужжатда Хитой ахборот технологияси, робототехника, космик жиҳозлар, электр уловлар ва биофармацевтика каби соҳаларда ўз компанияларини яратиши кўзда тутилган. АҚШ ва бошқа чет эл компаниялари Пекиннинг уларни Хитой бозорида тийиб туриш ва ёки сиқиб чиқаришга уринаётганидан шикоят қилиб келади.\nАҚШ Савдо вакили идорасидан билдиришларича, Хитойнинг бу борадаги тактикаси ўз ички бозорига АҚШ ва бошқа чет эл компанияларини киритиш учун улардан технологияни “баҳам кўриш”ни талаб қилишдан тортиб очиқдан-очиқ кибертаҳдидларни ҳам ўз ичига олади.\nХитой қандай жавоб берди?\nЯнги тарифлар эълон қилингач, орадан кўп ўтмай, Хитой жавоб чораларини кўришини маълум қилди. Хитой Савдо вазирлиги вакилининг айтишича, вазирлик “қонуний ҳуқуқ ва манфатларни ҳамда халқаро эркин савдо тартибини ҳимоя қилмоқчи экани”ни айтди.\nЎтган ойда Хитой АҚШнинг 60 миллиард долларлик товарлари, жумладан, суюлтирилган табиий газдан тортиб, айрим учоқ турларигача бож жорий қилажагини эълон қилди. Агар Вашингтон янги тарифларни жорий қиладиган бўлса, Пекин мавжуд тарифлар оширилишини билдирди.\nАммо экспертларнинг айтишича, Пекиннинг тарифлардан Қўшма Штатларга қарши қурол сифатида фойдаланиш имконияти чекланган. Сабаби – оддий. Хитой Қўшма Штатларга импорт қилаётганидан кўра кўпроқ товар экспорт қилади.\nМэриленд штати университети профессори Питер Моричи эса, шу пайтгача Хитой Трамп қўллаётган тарифлардан кўп зиён кўрмаганини айтади.\n− Режим сифатида Хитойнинг Трамп тарифларига жавоб қайтариш пишанглари мавжуд. Пекин миллий пул бирлигини осонгина бозорга мослаши ва харажатларни ишлаб чиқарувчилар зиммасига юклаб қўя қолииш мумкин,− деди Моричи 18 сентбярда RFE/RL’га телефон орқали берган интервьюсида.\nТарифлар урушидан ким зарар кўрмоқда?\nСавдо урушидан Американинг соя етиштирувчи фермерлари ва ишлаб чиқарувчилари энг кўп зарар кўрди. Қўшма Штатларнинг пировард маҳсулотда ишлатиладиган қисмларни ишлаб чиқарувчи компаниялари ҳам муаммоларга дуч келмоқда.\nBank of America Merrill Lynch иқтисодчилари Хитой билан Қўшма Штатлар ўртасидаги савдо уруши қанчалик кўп давом этса, АҚШ иқтисодиёти шунчалик кўп зарар кўриши мумкинлигидан огоҳлантирмоқда. Уларга кўра, савдо уруши таъминот занжирларига путур етказиш ва бизнес соҳасидаги ишончни ўлдириш билан “иқтисодиётни кенг қамровли инқирозга олиб келиши мумкин”.\nИкки мамлакат ўртасидаги савдо уруши таъсири Хитой билан Қўшма Штатлардан ҳам бошқа жойларга ҳам ёйилмоқда. Европа савдо палатаси вакилининг 18 сентябрь куни билдиришича, АҚШ билан Хитойнинг ўзаро савдо уруши Европа компанияларига ва бутун дунёдаги таъминот занжирларига путур етказмоқда.\nХитой Вашингтонга янги музокара ўтказиш учун делегация юборишни режалаштираётган эди, аммо Трампнинг 267 миллиард долларлик Хитой товарларига қўшимча бож киритиш таҳдиди музокарани чиппакка чиқариши мумкин.\nАммо Хитой ортга чекинишига деярли ҳеч ким ишонмайди.\nАмериканинг Хитойдаги савдо палатасига кўра, Пекин “режасини ўзгартириши даргумон” ва савдо жангига музокара йўли билан барҳам беришга интилмоқда.\nХитойнинг хавфсизлик масалалари бўйича расмийси АҚШнинг Хитойга қарши савдо санкциялари иш бермаслигини, чунки Хитой муаммони ҳал этиш учун ишончли молиявий ва пул-кредит сиёсати юритаётганини айтди.\nМоричи “иложсиз вазият” юзага келишини башорат қилмоқда. Унинг фикрича, Трампнинг тарифлари Пекиннинг иқтисодий ва савдо сиёсатини ўзгартира олмайди.\nТрамп яна 200 миллиард долларлик Хитой товарига импорт божи жорий қилди\nЭронга қарши санкция талабларини бузгани учун Хитой компанияси жаримага тортилди\nХитой АҚШ билан имзоланган барча савдо-иқтисодий шартномалардан чиқиши мумкин\nХитой Америка товарларига қўшимча бож киритиши мумкин\nТрамп АҚШ Россия ва Хитой каби «рақиб давлатлар» билан ҳамкорликка интилаётганини айтди\nТрамп АҚШнинг савдога оид қоидалари суиистеъмол қилинишига тоқат қилмаслигини билдирди


Қайсы ҳайўанлар идентификация етилиўи ҳәм оның тәртиби ҳаққында » Informaсiyalɩq portal\nБиркалаў, тамғалаў, жетонлаў ҳәм чипc орнатыў арқалы ҳайўанларға индивидуал номер бериў, ҳайўанлар ҳаққында мағлыўматларды электрон мәлимлеме системасына киргизиў ҳәм оларға ветеринария паспортын рәсмийлестириў (http://lex.uz/docs/3359038) ҳайўанларды идентификация делинеди. Тек қарамал, қой, ешки, шошқа, ат, ешек, түйе, ийт ҳәм пышықлар идентификация етиледи, деп жазады teleram’дағы huqiqiymalimleme каналы. Қуслар, қоянлар ҳәм басқа ҳайўанлар идентификация етилмейди.\nҲайўан ийелери ҳайўан туўылғаннан соң турақлы жасаў орнындағы ветеринария хызметиниң ўәкилине төмендеги мүддетлерде мүрәжат етиўи лазым:\n• қарамал, қой ҳәм ешки, түйелердиң боталары 14 күннен кейин;\n• қулынлар ҳәм гүррелер 4 айлығынан кейин;\n• шошқа торайлары 1 айлығынан кейин;\n• ийт ҳәм пышықлар 3 айлығынан кейин.\nИдентификация ушын ҳайўанларды ветеринария бөлимлерине алып барыў шәрт емес. Ветеринария хызмети ўәкилиниң өзи арза келип түскеннен соң 3 күн ишинде орнына барып ҳайўанларды идентификация етеди. Ҳайўан ийесиниң қәлеўине муўапық, ийт ҳәм пышықлар ықтыярый түрде ветеринария бөлимлерине алып барылыўы мүмкин. Ҳайўанларды идентификация етиў шәрт. Усы шәртти орынламаў ветеринария, ветеринария-санитария қағыйдалары ҳәм нормаларын бузыў есапланады ҳәм тийисли жуўапкершиликке алып келеди.\nҲайўанларды идентификация етиў хызметлери ушын ҳайўан ийесинен төмендеги муғдарларда төлем өндириледи:\n• ҳәр бир қарамал, ат, ешек ҳәм түйе ушын – 4 460 сўм;\n• ҳәр бир қой, ешки ҳәм шошқа ушын – 3 345 сўм;\n• ҳәр бир ийт ҳәм пышық ушын – 2 230 сўм.\n17-09-2019, 16:03 |\nҲайўанларды идентификациялаў хызметлери ушын төлем муғдарлары белгиленди\nКелеси жыл басынан ҳайўанлардың мәжбүрий пуллы дизимнен өткерилиўи енгизиледи


29 март, 2021, 10:35\nТеглар:Лионель Месси | Диего Марадона | Роналдиньо\nМессининг голлари ёрдам бермади..\nThe Mirror нашри “Барселона” тарихидаги энг зўр футболчини аниқлаш учун ўтказилган сўровнома натижаларини эълон қилди.\nУнга кўра, биринчи ўринга аргентиналик футбол юлдузи Диего Марадона лойиқ топилди. Иккинчи ўриндан Марадонанинг ҳамюрти ва “Барса”нинг ҳозирги етакчиси Лионель Месси ўрин олди. Кучли учликни бразилиялик “афсунгар” Роналдиньо эгаллади.\nҚизиғи шундаки, Марадона 1982-1984 йиллар давомида каталонияликлар таркибида атиги 36 та учрашув ўтказиб, рақиблар дарвозасига 22 та тўп киритган. Шу вақт мобайнида Испания кубоги, Лига кубоги ва Суперкубок соҳиби бўлган.\nБутун фаолиятини “Барселона”да ўтказаётган Лионель Месси эса расмий учрашувларда 768 та ўйин ўтказиб, 663 та гол урган ва жамоаси билан клублар миқёсидаги барча турнирларда бир неча маротабадан ғолиб бўлган. Ҳатто олти марта “Олтин тўп”га эга чиққан.\nМарадонанинг совринлар бобида Мессидан ягона устунлиги 1986 йили жаҳон чемпионлигини қўлга киритганида.\nРоналдиньо эса “Барселона”даги фаолияти давомида барча турнирларда 214 та учрашув ўтказиб, рақиблар дарвозасини 94 маротаба ишғол қилган. Икки карра Испания чемпиони, Суперкубок соҳиби ва Европа Чемпионлар лигаси ғолиблигига сазовор бўлган.\n“Барса” тарихидаги энг кучли ўйинчилар рейтинги қуйидагича кўриниш олди.\nДунёнинг энг зўр футболчилари аниқланди. Улар орасида Ўзбекистонда ўйнаган футболчи ҳам бор!


Read more: Фарзанд тарбиясида адолат тарозуси тенг бўлмоғи керак\n“Пандномаи Мотуридий” халқимизга хос ҳикматлар мажмуи\nАсрлар давомида ислом оламида тўғри йўл сифатида эътироф этиб келинаётган мотуридия таълимотининг асосчиси, Самарқанд шаҳрида яшаб ижод қилган буюк аллома Абу Мансур Мотуридий “Китоб ат-тавҳид”, “Таъвилот ал-Қуръон ал-карим”, “Мақолот” ҳамда “Пандномаи Мотуридий” номли қатор асарларида инсонга хос бўлган энг улуғ фазилатлар, жумладан, саховат ва меҳр-шафқат мавзусига алоҳида саҳифалар бағишлаган, ўз саховати билан атрофдагиларга ўрнак бўлган.\nRead more: “Пандномаи Мотуридий” халқимизга хос ҳикматлар мажмуи\nБухорода X-XIII асрларда фаолият юритган Оли Моза оиласининг саховатлари ҳақида биласизми?\nБаҳор ойларида бутун дунё халқлари қатори ўзбек халқи бошига келган коронавирус пандимияси ва табиий техноген офатлар халқимизни янада жипслашувига олиб келди.\nRead more: Бухорода X-XIII асрларда фаолият юритган Оли Моза оиласининг саховатлари ҳақида биласизми?\nМеҳр-мурувват – халқимизга хос азалий фазилат\nАзал-азалдан ота-боболаримиз фарзандларини мурувватли қилиб тарбиялаш, уларда меҳр-оқибат тушунчаларини шакллантиришга алоҳида эътибор берган. Оғзаки ва ёзма адабиётимизнинг энг қадимдан бугунгача бўлган намуналарида ҳам инсониятнинг меҳр-саховати алоҳида улуғланади. Айниқса, буюк бобокалонимиз Алишер Навоийнинг ноёб асарларида юқоридаги фазилатлар кенг тарғиб этилган.\nRead more: Меҳр-мурувват – халқимизга хос азалий фазилат


Корхонамизда 2 нафар коллеж битирувчиси ишлайди. ЯИТни ҳисоблаётганда имтиёзни қўллаймиз. ЯИТ ва фуқароларнинг бюджетдан ташқари ПЖга суғурта бадаллари ҳисоб-китобини тўлдириш чоғида «Маълумотнома-ЯИТнинг энг кам миқдори ҳисоб-китоби» иловаси юзасидан савол юзага келди.\nЯИТнинг энг кам миқдорини ҳисоблашда ходимларнинг умумий сонида битирувчилар ҳисобга олинадими?\nКоллеж битирувчилари ишлаган кунлар барча ходимларнинг ҳақиқатда ишлаган кунлари ҳисоб-китобига киритиладими?\n– 2018 йилнинг 1 январидан бошлаб корхоналар касб-ҳунар коллежлари, академик лицейлар ва олий таълим муассасаларининг биринчи марта ишга жойлашган битирувчилари иш ҳақидан олинган даромадларидан ЯИТ ставкаларини камайтиришга ҳақли. Бунда ЯИТ ставкаси:\n● таълим муассасасини тамомлаган кундан бошлаб 3 йилдан ортиқ вақт ўтмаганлик шарти билан, уларни ишга жойлашганликларидан кейинги бир йил ичида – 50%га;\n● иккинчи ва учинчи йил давомида 25%га камайтирилиши мумкин.\nИмтиёз бюджет ташкилотлари, монополист ташкилотлар, устав жамғармасида (устав капиталида) давлат улуши 50%дан ортиқ бўлган ташкилотларга ишга жойлашганларга нисбатан татбиқ этилмайди (24.05.2017 йилдаги ПФ-5052-сон Фармоннинг 6-банди).\nЯИТнинг энг кам миқдори Ягона ижтимоий тўловнинг энг кам миқдори киритилиши муносабати билан ягона ижтимоий тўловни ҳисоблаб чиқариш ва тўлаш тартиби тўғрисидаги низомга (АВ томонидан 13.04.2010 йилда 2095-сон билан рўйхатдан ўтказилган) мувофиқ ҳисобот ойида барча ходимларнинг ҳақиқатда ишлаган кунларидан ва белгиланган нормативлардан келиб чиққан ҳолда аниқланади.\nХодимларнинг ҳақиқатда ишлаган кунларига йиллик меҳнат таътилларига ва иш ҳақи сақланган ҳолда бериладиган таътилларга тўғри келадиган кунлар ҳам киради. Бир ойда ходимларнинг ҳақиқатда ишлаган кунларини ҳисоблаб чиқаришда қуйидагиларнинг ишлаган кунлари киритилмайди:\n● пасайтирилган ставкалар бўйича ЯИТ ҳисоблаб чиқариладиган ихтисослаштирилган цехлар, участкалар ва корхоналарда ишловчи ногиронларнинг иш кунлари;\n● касаначиларнинг иш кунлари (ЯИТ бўйича имтиёз муддати тугагунга қадар);\n● фуқаролик-ҳуқуқий тусдаги шартномаларга мувофиқ ишлар бажараётган (хизматлар кўрсатаётган) якка тартибдаги тадбиркорларнинг иш кунлари.\nАгар Низом нормаларига таянилса, корхонангиз ЯИТнинг энг кам миқдорини аниқлашда ходимлар – коллеж битирувчилари сони ва улар ҳақиқатда ишлаган кунларни ҳисобга олиши керак.\nБироқ бунда Ягона ижтимоий тўлов ва фуқароларнинг бюджетдан ташқари Пенсия жамғармасига суғурта бадаллари ҳисоб-китобида (10-илова, АВ томонидан 22.03.2013 йилда 2439-сон билан рўйхатдан ўтказилган) 060-«Ҳисобот даврида ягона ижтимоий тўловнинг ҳисобланган суммаси» сатрида умумбелгиланган ставкада меҳнатга ҳақ тўлаш тарзидаги даромадлардан ҳисобланган ЯИТ суммаси кўрсатилади (4-устун). 5-«Имтиёзли ставкадаги ягона ижтимоий тўлов» устунида имтиёзли ставкалар қўлланганда қўшимча ҳисобланган сумма ҳисоб-китоби назарда тутилмаган.\nЯИТ имтиёзли ставкада ҳисобланса, «имтиёзли» ходимлар сони ва улар ҳақиқатда ишлаган кунлар умумбелгиланган ставкада ҳисобланган ЯИТнинг энг кам миқдорини ҳисоб-китоб қилишда инобатга олинмайди.


Саломатлик / Биласизми? / Жиноят / Юртимизда\nШаҳримиз кўчаларида, дорихона атрофларида «Тропикамид 10 мг/мл» номли кўз томчи дорисининг бўш идишларига кўзингиз тушган бўлиши керак. Хўш, нега кейинги вақтларда ушбу дори воситасига бўлган талаб ошмоқда? Ушбу дори воситасидан ҳақиқатан ҳам, кўз касалликлари учун фойдаланиляптими?\nАфсуски, йўқ. Таркибида кучли таъсир қилувчи тропикамид моддаси бўлган ушбу дори воситасидан кўнгилхушлик мақсадида фойдаланилмоқда. Айниқса, ёшлар орасида бу иллатнинг кўпайгани ачинарли ҳолат.\nМутахассислар фикрига кўра, «Тропикамид»ни сурункали истеъмол қилиш саноқли ҳафталар ичида доридан қутулиш қийин бўлган руҳий қарамликни келтириб чиқаради. Хотира жуда тез сустлашади. Кайфият жуда тушкун бўлиб қолади, беморлар иложсизлик ҳиссидан азият чека бошлайди.\nМаълумки, 2019 йил 27 сентябрдаЎзбекистон Республикаси Вазирлар Маҳкамасининг «Ўзбекистон Республикасида кучли таъсир қилувчи моддалар муомаласини тартибга солиш тўғрисида» 818-сон қарори қабул қилинган эди. Мазкур қарор билан кучли таъсир қилувчи моддалар рўйхати тасдиқланди. Ушбу рўйхатда Тропикамид номли дори воситаси ҳам киритилган бўлиб, чакана реализация (сотиш) фақат гиёҳвандлик воситалари, психотроп моддаларни сақлаш ва сотиш фаолияти учун лицензияга эга бўлган дорихоналар ва ижтимоий дорихоналар орқали амалга оширилиши белгиланди.\nШундай бўлса-да, ушбу дори воситасига бугун «қора бозор»да талаб кундан-кун ошиб бормоқда.\nБиргина Давлат божхона қўмитаси томонидан республика худудига ноқонуний равишда олиб кирилаётган кучли таъсир қилувчи дори воситаларини қонунга хилоф муомаласига чек қўйиш бўйича амалга оширилган ишлар давомида ўтган давр мобайнида 14318 дона «Тропикамид»нинг ноқонуний муомаласига чек қўйилди.\nБарча ҳолатлар юзасидан Жиноят кодексининг тегишли моддаси билан жиноят ишлари қўзғатилиб, тергов органига юборилди.\nШундай экан, бугун ушбу иллатга қарши курашиш ҳар биримиздан масъулият ва ҳушёрликни талаб этади. Огоҳ бўлинг, ота-оналар! Ўз фарзандингизга эътиборли бўлинг!\nКиритилди: 11:38 16.02.2020. Ўқилди: 2769 марта. Фикрлар сони: 0 та.


Бош вазир ЕОИИга аъзо бўлиш масаласида гапирди » Muzlik.uz - O‘zbekiston yangiliklari\nБош вазир ЕОИИга аъзо бўлиш масаласида гапирди\nЎзбекистон бош вазири Абдулла Арипов 17 февраль куни Human хусусий бандлик агентлигидан жабр кўрган аҳоли билан учрашди. Ҳукумат раҳбари мулоқот давомида хориждаги меҳнат муҳожирлиги ва Евроосиё иқтисодий иттифоқига аъзо бўлиш масаласига ҳам тўхталди, деб хабар бермоқда «Газета.uz» мухбири. «Меҳнат миграцияси масаласи бўйича, жумладан, Евроосиё иқтисодий иттифоқига аъзо бўлиш масаласи кетмоқда. Ўртага ташланди, ҳисоб-китоб, қандай фойда ва зарари бор», — деди ҳукумат раҳбари. Абдулла Ариповнинг айтишича, айни пайтда 2,2 миллион ўзбекистонлик Россияда меҳнат фаолияти билан шуғулланмоқда. "Газета.uz"да реклама «Бизнинг ҳам юрагимиз ачийди, биз ҳам ўйлаймиз. Куни кеча президентимиз қарор қабул қилди: атрофдаги республикаларда ўқиб юрган ёшлар истаса, ҳужжатларни олиб қайтсин, имтиҳонсиз истаган институтига оламиз… Биз ҳам уларнинг шу ерда ишлашини хоҳлаймиз. Ҳозир янги иш жойларни ташкил қиляпмиз», — дея қайд этди у. Бош вазирнинг билдиришича, хориждаги меҳнат муҳожирлигида юрган ўзбекистонликлар патент учун тўлов амалга оширишга мажбур қилмоқда. «Россияда ишлаётган 2,2 миллион фуқароларимиз ҳар ойда, энг камида, 100 долларга яқин патент тўлайди. Бир йилда 1000 долларга яқин пул кетади. ЕОИИга аъзо бўлсак… Тўғри, кимгадир ёқар, кимгадир ёқмайди, сиёсатдонлар кўпайиб кетди: „Мустақилликни бериб қўяпмиз“, деб. Кимга мустақилликни бериб қўяпмиз, кимга? Мустақилликнинг берилишини нимадир кўряпсизлар, деган савол берадиган одамнинг ўзи йўқ. Ҳукумат бу масалани яқинда парламентга олиб чиқади. Парламент кўрсин. Биз ҳаммасининг ҳисобини қилдик», — деди у. Бош вазирнинг таъкидлашича, хорижда меҳнат қилувчи 2 миллиондан ортиқ ўзбекистонлик учун меҳнат патенти бекор қилинса, ҳар йили қарийб 2 млрд доллар иқтисод қилинади. «Ўзбек — уйим, жойим, болам, дейдиган халқ. Асосий қисмини қаерга юборади? Ўзбекистонга келади. Ўзбекистонга фойдами, фойда эмасми? Ўзбекистон халқига фойдами, фойда эмасми? Нега унда айюҳаннос солиб, иттифоққа киряпмиз, деб ёзиб юришибди. Бунинг тагида нима борлигини билишадими?» — дея риторик савол билан юзланди бош вазир. Россиянинг катта шаҳарларида ишловчи хорижий меҳнат мигрантлари учун патент нархи 3738 рублдан 5400 рублгача (60−85 доллар) фарқланиши мумкин. «Халқ сўзи» нашрида эълон қилинган мақолада Касаба уюшмалари федерацияси раиси Қудратилло Рафиқов ўзбекистонликлар Россияда меҳнат патенти учун тахминан 3 млрд доллар сарфлаши ҳақида маълумот берган. 2019 йилнинг биринчи ярмида Россиядан Ўзбекистонга пул ўтказмалари ҳажми 2 млрд доллардан ошганди. Ушбу кўрсаткич 2018 йилда 5,1 млрд долларни ташкил этган.\nHuman агентлиги фаолиятидан азият чекканларга пуллари қайтарилмоқда\nЎзбекистоннинг ЖСТга аъзо бўлиши бўйича амалий учрашувлар яна давом этади — ТИВ\nЕОИИ ва ЖСТга аъзо бўлишни таққослаш керак эмас — ташқи ишлар вазири ўринбосари\nHuman агентлиги томонидан алданган фуқаролар Болгарияга ишга жўнатилди\nҲашарни мажбурий меҳнатга тенглаштирмаслик керак — бош вазир


“Зўр тв” телеканалида Ансорий масжиди тарихий ёдгорлиги таъмирталаб ҳолга келиб қолгани борасида эфирга узатилган лавҳа юзасидан расмий билдириш\nҚашқадарё вилояти Яккабоғ тумани Қурайш қишлоғидаги ”Хўжа Абдулла Ансорий Валий” масжиди IX-XIV асрларга оид архитектура ёдгорлиги ҳисобланади. Объект синч ва ёғоч материалларидан барпо этилган бўлиб, ҳозирги пайтда ёғингарчилик кўп бўлгани ва маҳаллий аҳолининг эътиборсизлиги натижасида масжиднинг ёғоч колонналари ва том қисмининг ёғочларида чириш ҳолати кузатилмоқда. Шунингдек, объектнинг ички ва ташқи деворларида ёриқлар пайдо бўлган.\nМаълум қиламизки, масжиднинг ушбу ҳолати вилоят маданий мерос бошқармаси томонидан 2020 йил 31 октябрда ўрганилиб, тўлиқ далолатнома тузилган ва 2021 йил таъмирлаш-тиклаш режасига киритиш учун таклиф ва тавсиялар Маданий-мерос департаментига тақдим қилинган.\nЖурналистларга маданий меросларимизга бўлган жонкуярлик учун миннатдорчилик билдириб, айни пайтда масжидни таъмирлаш масаласи 2021 йил таъмирлаш-тиклаш режасига киритилиши департамент томонидан ўрганилиб чиқилаётганини маълум қиламиз.\nБугунги хостлар .... 212\nБарча хостлар ..... 1780841


Ушбу ишларни амалга ошириш давомида алоҳида эътибор тадбиркорлик субъектларининг ҳимоясини таъминлашга қаратилди.\nУшбу соҳага оид қонун ҳужжатлари ижросини таъминлаш борасида:\n– қонунларни тарғиб қилиш бўйича 43.462 та тадбирлар ўтказилди;\n– 9.643 та телеэфир, 8.033 та радио орқали чиқишлар ташкил қилинди, 2.606 та мақолалар чоп этилди;\n– Бош прокуратуранинг мурожаатларни телефон орқали қабул қилиш Марказининг 34 та вазирлик ва идоралар билан ўзаро электрон алоқа тармоғи самарали фаолият кўрсатиб, мурожаатлар ҳал этилиши устидан ахборот-коммуникация технологиялари воситасида тизимли электрон назорат амалга оширилмоқда.\nМарказ томонидан 2016 йилда 103.063 та мурожаатлар қабул қилиниб, улардан 23.974 таси (23,2 %) қаноатлантирилди.\nМурожаатларнинг кўриб чиқилиши натижасида:\n– ноқонуний қарорларга 399 та протестлар келтирилди;\n– қонун бузилиши сабабларини бартараф этиш ҳақида 326 та тақдимномалар ҳамда судларга 7,3 млрд. сўм пул маблағларини ундириш ҳақида аризалар киритилди;\n– 2.095 нафар шахс маъмурий жавобгарликка тортилди, қўпол қонунбузилиши ҳолатлари юзасидан 465 та жиноят иши қўзғатилди.\n– 954 нафар мансабдор шахслар интизомий ва маъмурий жавобгарликка тортилди;\n– 341 та жиноят иши қўзғатилди.\nҲамкорликда кўрилган чоралар натижасида 13.570 та тадбиркорлик субъектларининг фаолияти тикланди.


Видео: Тоҳир Йўлдошнинг акаси 23 йиллик жазо муддатидан сўнг озодликка чиқди\nНаманган шаҳридаги Амир Темур номли маҳалла фуқаролар йиғинида профилактика инспектори ҳисоботи тингланди.\nҲисоботда ўтган йил якуни бўйича маҳаллада 2 та жиноят содир этилгани, бу кўрсаткич 2016 йилга нисбатан биттага камайган бўлса ҳам, 2,3 минг аҳоли истиқомат қиладиган ҳудуд учун салмоқли эканлиги таъкидланди.\nУндан кейинги муҳокамада яқинда жазо муддатини ўтаб қайтган Зоҳид Йўлдошев ҳам иштирок этди.\n«Жазо муддатини ўтаб, ўтган йил октябрида озодликка чиқдим. 23 йил мобайнида нима иш ўтган бўлса, ортда қолиб кетди. Яқинда Президентнинг 4,5 соатли мурожаатини эринмай охирига эшитдим. Юртбоши халқ ғамида ҳаракат қиляпти, олиб борилаётган сиёсат, қилинаётган иш халққа маъқул бўляпти. Менга ўхшаб адашганлар кўзини очадиган пайт келди.\nНоввойхона очдим, ҳозир шуни юргизиб турибман. Келгусида кондитер цехи ташкил этмоқчиман. Ҳокимликдан келишди, бўш майдонларни таклиф қилишди. Мақсад — эл корига ярайдиган инсонлар қаторида бўлиш», — дейди Зоҳид Йўлдошев.\nЗоҳид Йўлдошев бир пайтлар ўзини «Ўзбекистон ислом ҳаракати етакчиси» деб эълон қилган Тоҳир Йўлдошевнинг акаси. ОАВ Тоҳир Йўлдошев 2009 йили Покистонда, АҚШ учувчисиз учиш қурилмаси берган зарба оқибатида ҳалок бўлганини хабар қилганди.\nnamnews.uz ахборот-таҳлилий портали махсус мухбири\n"Пахтакор" бош мураббийи Нўъмон Ҳасанов истеъфога чиқди\nчиқди Тоҳир сўнг озодликка муддатидан Йўлдошнинг йиллик жазо видео акаси


Тушда туй курса нима болиши хакида малумот - Tush tabiri mukamal sayt\nТушда туй курса нима болиши хакида малумот\nТушда туй Катта ҳаражатлар ва озгина фойда белгиси.\nТанишлардан бирининг тўйини тушда кўриш — қилинган сарф-харажатлар умуман қопланмаслигини билдиради.\nЎзининг тўйини туш кўриш — қилинган харажатларнинг фақат маънавий жиҳатдан қониқтирилиши билан қопланишини хабар қилади.\nМутлақо нотаниш кишиларнинг тўйида бўлишни туш кўриш — яхши кафолатланмаган пул қўйиш турганлигидан шоҳидлик беради.\nТуй ёнидан ўтиб кетаётганларни кўриш — фойдасиз қолиш, демакдир.\nТурмушга чиқмаган қиз ўзини эрга тегаётганлигини тушда кўрса — кеч турмушга чиқишидан ва севгидан кўнгли қолишидан далолат беради.\nАгар сиз тушингизда ўзингизни тўлишиб бораётганлигингизни кўрсангиз, бу ҳаётингизни саодатли даври бошланишида турганлигингизни билдиради. Бошқа кишиларни тўлишган ҳолда тушда кўриш — сизнинг келажакда бахтли умид ва гуллаб яшнашингиздан шоҳидлик беради.\nАгар аёл киши ўзини ҳатто ўрнидан қўзғалолмайдиган даражада семиз эканлигини тушда кўрса, ўнгда уни машҳур қиладиган ишида қийинчиликлар бўлишини аён этади. Агар аёл киши болаларини тўлишган ҳолда тушида кўрса, ўнгда болалари унга кўп хафагарчиликлар келтириб, бундан у соғлиғини йўқотиши мумкин.\nТушга кирган тўнка сизнинг ўз турмуш тарзингизни қарама-қарши томонга ўзгартиришингиз кераклигини билдиради. Агар тушингизга бир талай тўнкалар кирса, бу ўзингизни ва оилангиз аъзоларини яқин орада сизга ёғиладиган бахтсизликдан ҳимоялай олмаслигингиздан хабар беради. Бунда фақат мустаҳкам оила муносабатларигина сизга ёрдам бериши мумкин. Агар сиз тушингизда тўнкани кавлаб олаётган бўлсангиз, ўнгда сиз муҳтожликдан қутилиб кета оласиз ва қатъият билан йўлингизда турган тўсиқларни енгиб ўтиб оласиз.\n(Visited 24 415 times, 3 visits today)


"Неймар менга ҳужум қилди"\n6 апрель, 2021, 09:16\nТеглар:Неймар | Лилль | ПСЖ\nҲамкасблар бир-бирларини ҳурмат қилишлари керак.\n"Лилль" клуби ҳимоячиси Тьяго Жало чемпионатнинг 31-туридан ўрин олган ПСЖга (1:0) қарши баҳсда рақиб жамоа ҳужумчиси Неймар билан содир бўлган жанжал ҳақида гапириб берди.\n“Ҳаммаси ўтган йили Париждаги ўйинда бошланган, аммо кейинчалик бунга унчалик аҳамият берилмаган.\nМен шунга ҳеч нарса қилмаганимни айтмоқчиман. Қўполликдан сўнг, ҳакам ҳуштак чалди ва Неймар менга ҳужум қилди. Мен ерга йиқилдим. У тўпни мендан тортиб олмоқчи бўлиб, қўли билан юзимга урди. Ундан кейин мени ҳам нега майдондан четлатишди, билмайман.\nКейин, туннелда Неймар менга ёқмаган гапларни айтди. Ҳатто эсимда ҳам йўқ, лекин ўшанда яхши гаплар айтилмагани аниқ эди. Шундан кейин, ҳар биримиз ўз кийиниш хонамизга кириб кетдик ва барчаси якунланди.\nМен нафақат Неймар, умуман барча футболчиларни ҳурмат қиламан. Аммо бошқа ўйинчилар ҳам ҳурмат кўрсатиши керак, деб ўйлайман. Биз бир-биримизни ҳурмат қилишимиз керак, чунки биз ҳамкасбмиз. Неймар ҳамкасбларини кўпроқ ҳурмат қилиши лозим”, - деди Жало.


«Қувасойцемент» ва «Оҳангаронцемент» газ босими пасайиб кетгани сабаб цемент ишлаб чиқаришни тўхтатди, дея хабар бермоқда Монополияга қарши кураш қўмитаси.\nМаълум қилинишича, сўнгги кунларда ҳаво ҳароратининг кескин пасайиши аҳолининг газга бўлган эҳтиёжини оширган. Натижада цемент ишлаб чиқарувчиларга етказиб бериладиган газ босимининг пасайишига ўз таъсирини кўрсатган.\nБунинг оқибатида эса «Қувасойцемент» ва «Оҳангаронцемент» томонидан цемент ишлаб чиқарилиши тўхтатилган. Шу боисдан, иккала ишлаб чиқарувчининг цемент маҳсулоти ўтган ҳафтада фонд биржа рўйхатига олинмаган.\nМазкур вазиятдан келиб чиқиб, бўлиб ўтган савдоларнинг ўртача кунлик ҳажми 30 минг тоннани ташкил этган. Бу аввалги белгиланган 46 минг тонна ҳажмдаги савдоларга нисбатан 34 фоизга камайганлигини кўрсатмоқда.\nСотилган цемент ҳажми 141 минг 919 тоннани ташкил этган. Бу аввалги кимошди савдосида сотилган цемент ҳажмидан 68 минг 456 минг тоннага камдир. Бу ҳолат савдо ҳажмининг ҳам пасайиши, унинг нархининг ошишига олиб келган. Ҳафта бошида 1 килограмм цемент 512 сўм бўлган бўлса, ҳафта охирида у 539,1 сўмгача (ёки 5 фоизга) кўтарилган.\nМазкур ҳолат савдо иштирокчилари камайишига ҳам ўз таъсирини кўрсатди. Сотувчилар 1054 дан 817 нафарга камайган бўлса, харидорлар 556 нафардан 373 нафаргача камайганини кузатиш мумкин.\n25 ноябр куни телеграмдаги Bakiroo канали муаллифи ижтимоий тармоқда билдирилган маълумотга асосланиб, «цемент ишлаб чиқарувчи гигантлар «Оҳангаронцемент» ва «Қувасойцемент» ишлаб чиқариш қувватлари газ таъминотидан узилган»и ҳақида хабар берганди. Канал муаллифининг ёзишича, бу ҳолат гарчи мавсум бўлмаса-да, цемент нархларининг кескин кўтарилишига олиб келган.\nКейинроқ Энергетика вазирлиги Ўзбекистонда цемент ишлаб чиқарувчи заводларга электр энергияси етказиб берилиши тўхтамаганини маълум қилди.\nТовар хомашё биржа маълумотига кўра, шу йилнинг 20 ноябр куни «Оҳангаронцемент» АЖ томонидан биржа савдоларига қўйилган портландцементнинг (ПЦХ) 1 тоннаси ўртача 504 минг сўмдан сотилган. Шу куни «Қувасойцемент» АЖ томонидан савдога қўйилган М-400 цементининг 1 тоннаси ўртача 631 минг сўмга сотилган.\n23 ноябр куни «Оҳангаронцемент» АЖ биржа савдоларида иштирок этмаган. Шунингдек, «Қувасойцемент» АЖ ҳам бозорда таклиф билдирмаган. 20 ноябрда 40 минг 394 тонна турли сифатдаги цемент биржа савдоларига қўйилган бўлса, уч кун ўтиб, ушбу кўрсаткич қарийб 9 минг тоннага камайган. 24 ноябр куни якунланган биржа савдоларида 1 тонна цементнинг ўртача нархи 520 сўмгача кўтарилган бўлиб, 4 кун ичида ўртача 20 сўмлик нарх ошиши кузатилган. «Оҳангаронцемент» АЖ ва «Қувасойцемент» АЖ биржа савдоларида 24 ноябрда ҳам иштирок этмаган.\nБиржа вакили Kun.uz’га берган интервьюсида кейинги йил феврал ойига қадар цемент нархи кескин кўтарилиши кузатилмаслигини айтиб ўтганди.


Тошкентда ўғлини қамоқдан қутқармоқчи бўлган аёл 3000 долларга чув тушди » Ўзбекистон янгиликлари – Zamin.uz\nТошкентда ўғлини қамоқдан қутқармоқчи бўлган аёл 3000 долларга чув тушди\nТошкент шаҳрида озодликдан маҳрум қилинган ўғлини қамоқ жазосидан қутқариш учун турли йўлларни қидириб юрган аёл ички ишлар идорасининг олдида ўзига нотаниш бўлган фуқаро билан танишиб қолди. Бу ҳақда Ўзбекистон Республикаси Бош Прокуратурасининг «Ҳуқуқ» газетаси хабар бермоқда.\nКимга дардини айтишни билмай юрган аёл нотаниш кимсага ўғлининг қамоқда эканлигини айтди. Пайтдан унумли фойдаланмоқчи бўлган фуқаро эса бу ишни ҳал қилишга пул кераклигини айтиб, аёлни ишонтирди. Фирибгарнинг гапларига ишонган она бунга рози бўлди.\nФирибгар аёлнинг соддалигидан фойдаланиб, унинг олдида кимгадир қўнғироқ қилгандек бўлиб, «харажат»нинг баҳосини белгилади. Унга 3000 доллар берса, иши ҳал бўлишини айтди. Пулни уч кундан кечиктирмаслик кераклигини ҳам таъкидлади. Улар ўзаро ваъдалашиб, навбатдаги учрашув кунини белгилаб олди.\nФирибгар аёлдан олган пулни ўз эҳтиёжлари учун сарфлаб юборди, унга берган рақами эса ўчирилган деб берди. Орадан бир ой ўтиб кетди: аёлнинг иши ҳал бўлмади.\nНиҳоят, сабри тугаган она алданиб қолганини тушуниб, фирибгарнинг устидан туман ички ишлар идорасига шикоят аризаси билан мурожаат қилди. Мазкур воқеа юзасидан барча кўрсатмалар тергов давомида ўз тасдиғини топиб, жиноий ишлар бўйича Юнусобод туман судининг ҳукмига кўра фирибгар Жиноят кодексининг тегишли моддаларига асосан айбдор деб топилди ва унга нисбатан тегишли жазо тайинланди.\n12:00 Самвел Бабаян Жаҳон Чемпионатига қай тариқа чиқа олмаганини «Спартак» мухлисларига айтиб берди\n11:30 Ислом Каримовнинг ҳеч қаерда эълон қилинмаган фотосурати\n11:14 Осиё Чемпионати U23. Чорак финалда Ўзбекистонга Япония дуч келгани яхшими ёки КХДР?\n11:00 2017 йили Ўзбекистонда киши бошига ўртача даромад 5,8 миллион сўмни ташкил қилди\n10:49 "Кайфи ошган" самолётнинг денгизга қулашига оз қолди\n10:35 Кечадан Фарғона, Андижон, Наманган ва Тошкент вилоятларида аналог форматдаги теледастурлар эфири тўхтатилди\n09:50 Ўзбекистонга 2017 йилда қанча сайёҳ келганини биласизми?\n09:30 Писта чақиш саломатлик учун зарарлими?\n13:57 «Ўқишга киритиш 6 минг, қамоқдан чиқариш 7минг»\n15:57 Қибрайда 201 400 доллар пулни яширинча Қозоғистонга олиб ўтмоқчи бўлган фуқаро қўлга тушди\n13:26 Самарқандлик фирибгар танишларидан қарийб 75 минг доллар олиб, ғойиб бўлди\n21:48 Тошкентда юридик университет абитуриентидан 40 минг доллар талаб қилган фирибгар 10 йилга қамалди\n09:36 Тошкент Давлат педагогика университетига ўқишга киритиб қўйиш учун 6500 доллар сўраган фирибгар қўлга олинди\n23:38 Жиззах вилоятида жиноий гуруҳ ишлаш учун Кореяга бормоқчи бўлганлардан 30 млн сўм ундирди\nЎзбекистондаги ҳарбий унвонларни биласизми?\nШавкат Мирзиёев Туркиянинг тажрибасини ўрганиш ҳақида (Видео)\nҚозоғистон президенти Нурсултон Назарбоев АҚШга келди\nДунёдаги "энг катта олмос" топилди\nОлимлар: Тайпанлар тоифасидан бўлмиш ушбу илоннинг бир чақишида сақланувчи 3 грамм заҳри 100 дан ортиқ инсонни ўлдиришга етади\nЛиванда Стивен Спилбергнинг янги фильми намойиши таъқиқланди\nШон Пенн Трампни инсониятнинг душмани деб атади\nҚозоғистонда сичқонлар банкомат ичидаги пуллар билан “тушлик қилишди”\n«Навоийнинг янги ғазалини эшитдик». Нима учун халқ Шерали Жўраевни яхши кўради?\nКундузи ухлашга мойиллик носоғломликдан дарак беради


Шавкат Мирзиёев беқиёс етакчи сифатида нафақат минтақада, балки бутун дунёда катта обрў-эътибор қозонди | Ўзбекистон ва жахон янгиликлари\nДолзарб янгилик | Ўзбекистон 26 октябрь 13:17 662\nТошкентда ташки этилган АҚШ бизнес ҳафталиги, унинг доирасидаги тадбирлар икки мамлакат ўртасидаги иқтисодий ҳамкорлик кўламини янада кенгайтиришда муҳим ўрин тутади. Мазкур ҳафталикка Америка оммавий ахборот воситалари ҳам алоҳида эътибор қаратди.\nАмерика Қўшма Штатлари Ўзбекистон иқтисодиётига сармоялар йўналтириш ва ўзаро товар айирбошлаш ҳажмини бир неча баробар ошириш ниятида. “The Nation” журнали шу ҳақда сўз юритар экан, хусусан, Америка капитали миқдорини 5 миллиард долларга етказиш кўзда тутилганига эътибор қаратади.\nЮртимизда амалга оширилаётган иқтисодий ислоҳотлар, айниқса, бизнес юритиш йўлидаги тўсиқ ва чекловларнинг бартараф этилиши расмий Вашингтон томонидан тўла қўллаб-қувватланаётир. “Ушбу ўзгаришлар бизда катта қизиқиш уйғотяпти. Биз ислоҳотлар жараёнида иштирок этишдан мамнунмиз”, дея нашр Америка ишбилармон доираларининг фикрини келтиради.\n“Washington Technology” журналида қайд этилганидек, 2018 йилнинг май ойида Шавкат Мирзиёев АҚШга расмий ташриф буюриб, Президент Дональд Трамп билан учрашди. Америка раҳбарияти Ўзбекистон етакчисининг саъй-ҳаракатларини юқори баҳолаб, ички ва ташқи сиёсатдаги ўзгаришларни қўллаб-қувватлашини билдирди. Иқтисодий соҳадаги ҳамкорликни ривожлантиришга алоҳида урғу берилди. Жумладан, “Boeing”, “General Electric”, “Honeywell”, “Caterpillar” каби дунё саноати гигантлари ўзбек иқтисодиётига кириб кемоқда.\nЎзбекистон раҳбарининг жадал дипломатик мулоқотлари натижасида АҚШ тез суръатда республиканинг йирик инвесторига айланиб бораётир.\nЎзбекистон Афғонистондаги вазиятни ҳал қилишда асосий ўрин тутади, дейди “The Jamestown Foundation” таҳлилий маркази экспертлари. Зеро, афғон можаросининг барча томонлари — расмий Кобул, “Толибон” ҳаракатининг тинчлик йўлидаги музокараларида расмий Тошкент муҳим кўприк вазифасини ўтаяпти. Бундан ташқари, Ўзбекистон қўшни давлатда қатор йирик лойиҳаларни амалга оширди, хусусан, темир йўл тармоғини бунёд этди.\nЎзбекистон Президенти Шавкат Мирзиёев беқиёс етакчи сифатида нафақат минтақада, балки бутун дунёда катта обрў-эътибор қозонди. Қисқа муддат ичида у АҚШ, Хитой, Франция, Ҳиндистон каби давлатларга ташриф буюриб, барчани ташаббускорлиги билан ҳайратда қолдирди. Натижада Ўзбекистонни бугун Вашингтон ҳам, Пекин ҳам, Париж ҳам, Нью-Деҳли ҳам тўла қўллаб-қувватламоқда. Хитойда 20, Францияда беш, АҚШда 4,8 миллиард долларлик шартномалар имзолаб, республика улкан имкониятлар эшигини очди.


ЮРАК УЧУН ТАБИИЙ МАЛҲАМЛАР - Qishloq Oqshomi\nНоябр 15, 2018 126\nЮРАК УЧУН ТАБИИЙ МАЛҲАМЛАР\nШолғом юрак уришини яхшилашга ёрдам беради. 2 ошқошиқ қирғичдан ўтказилган шолғом устидан 1 стакан қайнаган сув қуйинг ва паст оловда 15 дақиқа қайнатинг. Сўнг сузиб, овқатланишдан олдин ярим стакандан ичасиз.\nТирноқгул (календула) қадим замонлардан бери доривор гиёҳ сифатида ишлатилади. У қон босимни пасайтиради, юрак қисқаришлари маромини секинлаштиради, юрак фаолиятини яхшилайди, оғриқсизлантирувчи таъсирга эга. 2 чойқошиқ майдаланган тирноқгул гулларини 2 стакан қайнаган сувга солинг. Идишнинг қопқоғини беркитиб, 15 дақиқа дам едирасиз. Сузиб, кунига 4 маҳал ярим стакандан ичасиз.\nСтенокардияда 1 чойқошиқ қуритиб, майдаланган ялпизни 15 дақиқа дамланг. Сузиб, қултумлаб ичасиз.\n*Юрак-қон томир касалликлари туфайли танага шиш келса, маккажўхори попуги ёрдам беради. 30 грамм попукни 1 стакан қайнаган сувга солиб, идишни ўраган ҳолда 3 соат дамланг. Сузиб оласиз. 5 кун давомида овқатланишдан ярим соат олдин 1 ошқошиқдан ичасиз.\n*Бундай ҳолатда дала қирқбўғими (хвош полевой)нинг ҳам фойдаси бор. 2 ошқошиқ қуритиб, майдаланган гиёҳни 1 стакан қайнаган сувга солиб, паст оловда 20 дақиқа қайнатасиз. Сузиб, кунига 1 маҳал 1/3 стакандан ичасиз.\nЮрак маромини яхшилаш учун асал ва сабзи суви аралашмасидан фойдаланинг. Бир ой давомида кунига уч маҳал овқатланишдан ярим соат олдин 1 ошқошиқдан қабул қиласиз. Бир ойлик танаффусдан кейин муолажани яна такрорланг.\nГипертония, юрак-ишемик касаллиги, юрак маромининг бузилиши, сийдик-тош касаллигида сельдерей илдизи фойдали ҳисобланади. 1 ошқошиқ майдаланган сельдерей илдизини 1 стакан қайноқ сувга солинг. Идишнинг оғзини беркитиб, 4 соат дамланг. Сузиб олинг. Кунига уч маҳал овқатланишдан олдин 1/3 стакандан ичинг.\n“МАЛҲАМ” халқ табобати


«Суд жараёни ҳамон давом этяпти» – фермерлик фаолиятини бошлаган Руслан Нуриддинов билан суҳбат\nСпорт 16:59 / 07.09.2019 104514\nЖорий йил бошида спорт арбитраж судининг Допингга қарши кураш бўлими ўзбекистонлик таниқли спортчи Руслан Нуриддиновни 2012 йилги Лондон Олимпиадасида оғир атлетика бўйича мусобақаларда антидопинг қоидаларини бузганликда айбдор деб топгани ва у спортдан четлаштирилганлиги ҳақида хабарлар тарқалди. Айримларда чиндан Руслан Нуриддинов 7 йил аввалги мусобақада допинг истеъмол қилгандир, деган шубҳа уйғонган бўлса, аксарият спорт ишқибозлари бу борада Русланни Ўзбекистондаги спортга алоқадор ташкилотлар муносиб ҳимоя қилиши зарурлигини таъкидлаган.\nОхирги пайтларда ОАВ ва интернетда кўриниш бермай қўйган Руслан Нуриддинов билан боғлиқ турли гап-сўзлар ҳам болаламоқда. У шу пайтга қадар эришган барча ютуқларидан маҳрум қилингани, спортни тарк этиб, бизнес фаолиятини бошлагани қанчалик рост эканлигига аниқлик киритиш мақсадида 2016 йилда Рио Олимпиадаси ва 2018 йил Индонезияда бўлиб ўтган Осиё ўйинларида тенгсиз эканлигини исботлаб, рекорд ўрнатган 28 ёшли спортчи билан суҳбатлашдик.\nЎзининг бир қатор йирик халқаро мусобақалардаги иштироки ва ғалабаси орқали нафақат Ўзбекистон, балки дунёнинг кўплаб мамлакатларида машҳур бўлган Руслан Нуриддинов суҳбатимиз бошида допинг билан боғлиқ вазият юзасидан шахсий фикрларини қуйидагича баён этди:\n“Биз ўзига мос ва хос бўлган витаминлар ичамиз. Лекин айнан допинг ҳисобланган андриоген ва анаболик нарсаларни ҳеч ҳам қабул қилмаймиз. 2012 йилнинг январидан август ойига қадар тахминан 6-8 ёки 8-10 марта допинг назоратчилари келиб кетган. Улар бу нарсани организмга Лондон Олимпиадасидан 3-5 йил олдин ҳам тушган бўлиши мумкин, деган фикрни билдиришди. 7 йилдан кейин нима ичгансиз, қандай ичгансиз буни ҳеч қандай исботлай олмайсиз. Аммо уларнинг қўлида исботи бор. Мени ўша мусобақадан олдин ва охирида топширган пешоб таҳлилларимдан ижобий натижа чиққан. Шу боис ҳалигача айбланмоқдаман ва суд жараёни ҳозир ҳам бўляпти. Бу масалада аниқ бир нарса айтиш қийин олдиндан. 7 йилдан сўнг нима кўзланиб ва нима мақсадда бу иш очилганини билмайман.\nКўпчилик “Риодан олдин ичганмидинг? Медалларингни олиб қўйдими?”, деган саволни беряпти. Мени одамлар Рио Олимпиадасидан кейин танигани туфайли Лондон Олимпиадаси билан адаштириб юборишмоқда. Буни Риога ҳеч қандай алоқаси йўқ. Лондон Олимпиадасидан кейинги медалларга ҳам дахли йўқ”, дейди спортчи.\nРусланнинг айтишича, суд иши шу йилнинг январь ойи охирларида бошланган. Лекин жараён ҳамон давом этмоқда. Бу борада спортчи номидан тажрибали адвокат иш олиб боряпти.\nИнтервью давомида аён бўлдики, Руслан Нуриддинов ўзи туғилиб, ўсган она юрти – Хонобод шаҳрида туризмни ривожлантиришга ҳисса қўшиш истагида тадбиркорлик фаолиятини ҳам бошлаб юборган. У шаҳар ҳокимлиги томонидан берилган ер майдонида дам олиш маскани қуриш ҳаракатида. Шунингдек, Бўка туманида фермер хўжалигини ҳам ташкил этиб, чорвачилик тармоғини юксалтиришга интилмоқда. “Ўтган йили балиқчиликни йўлга қўйдик, афсус ўхшамади. Ҳозир қўйларим кўп. Аста-секин қорамол ҳам боқиш ниятидаман. Олдин оиламиз бундай катта фермани бошқармагани боис бироз қийналдик бошида. Айни пайтда эса кўникиб қолдик”, - дейди Руслан.\nВақти зиқ бўлишига қарамай, суҳбатимизга рози бўлиб, ўнлаб саволларимизга рўйи рост жавоб берган оғир атлетикачи келгусидаги фаолияти тўғрисида ҳам тўхталиб ўтди. Унинг спортга қачон тўлиқ қайтиши, айни пайтда унга тегишли ташкилотлар томонидан қандай ёрдам берилаётганлигини билиш мақсадида Ўзбекистон оғир атлетика федерацияси вице-президенти Шаҳрилло Маҳмудовнинг фикрларига ҳам қулоқ тутдик.


27 ноябр 2020, Тошкент вақти: 22:38\n“Ногиронлардан пора олган шифокор узоқ йилга қамалди”\nҚашқадарё вилояти руҳий касалликлар диспансери шифокори, 16 ёшгача бўлган беморларга ногиронлик тайинлаш комиссияси раиси Олимжон Жамолов порахўрлик учун қамалди (“Ҳуқуқ”, 24 апрель).\nШифокор Жамолов фарзанди руҳий касал бўлган ота-оналардан ногиронлик нафақаси тайинлаш ва тиббий кўрикдан ўтказиш учун катта миқдорда пора талаб қилган. Масалан, фуқаро Баҳор Очиловадан 300 минг сўм пора олган, шунга қарамай, нафақа ҳам тайинламаган.\nТамагирлик ва порахўрликда айбланган мансабдор шифокор 6 йилу 2 ой муддатга озодликдан маҳрум этилган.\n“Сабзавот ва мевалар нархи кўтарилди”\nБаҳор кунлари Тошкентда витаминларга бой мева ва сабзавотлар баҳоси кўтарилди (“Новий век”, 24 апрель). Масалан, бир килограмм қулупнай баҳоси 45-50 минг сўмни ташкил этмоқда.\nПомидор ва бодринг 5000-7000, картошка (янгиси) 5000, олма (ўтган йилгиси) 4500-5000 сўмдан сотилмоқда. Хориждан келтириладиган апельсин, банан, мандарин каби мевалар баҳоси ҳам 40 фоизгача кўтарилган.\nБир ҳафта муқаддам 900 сўмдан сотилган пиёз нархи 2000 сўмга чиққан. Газета мева ва сабзавотлар нархининг нега бу қадар кескин ошганини савол остига олади.\n“Фарғона водийсида 300 га яқин хавфли сел ирмоғи бор”\nФарғона водийси, Чирчиқ, Ангрен, Зарафшон, Сурхондарё, Қашқадарё, Сангзор дарё ҳавзалари Ўзбекистондаги сел тошқини хавфи кучли бўлган ҳудудлар саналади (“Ҳуррият”, 23 апрель).\nГазетага кўра, айниқса, Фарғона водийсидаги сел оқимлари хатарли ҳисобланади. Водий тоғ ёнбағирларида 300 га яқин сел оқими мавжуд.\n“Сел ва сув тошқинлари мавсум ёки вақт танламайди. Шу боис зилзила каби табиий офатларни олдиндан башорат қилиб бўлмаганидек, сел ва сув тошқинлари хусусида ҳам аниқ бир гап айтиш қийин. Бунинг учун сел ва сув тошқинлари тарихини яхши билиш ва ундан ўз вақтида хулоса чиқариб, ҳимояланиш чора-тадбирларини кўриш, хавфсизлик қоидаларига риоя қилиш тавсия этилади” деб ёзади газета.\n“Ички ишлар вазирлиги “олифта” велосипедчиларни танқид қилди”\nКатта кўчаларда 13 ёшга қадар болалар велосипед ҳайдаши мумкин эмас. Бу ҳақда Ўзбекистон Ички ишлар вазирлиги йўл ҳаракати хавфсизлиги расмийси, подполковник Мансуржон Рихсиев огоҳлантирди (“Оила даврасида”, 24 апрель).\n“Тўғри, бизда велосипед ҳайдаш учун йўлларда махсус йўлаклар йўқ ҳисоби. Велосипеддаги киши йўлнинг энг четки ўнг томонида юриши керак... Баъзан катта кўчаларда велосипедни ҳайдаётганда олифталик билан рулини ушламай бошқарадиган ёшларни учратиб қоламиз. Айримлар йўлларда машиналар қатновига халақит бериб, ҳайдовчиларнинг асабини бузади ёки жамоат жойларда велосипедни катта тезликда ҳайдайди. Шунда тартибни бузгани учун уларга нисбатан чора кўришга мажбур бўламиз” дейди вазирлик расмийси.\n“Актёр Абдурайим Абдуваҳобов “ўлди”га чиқарилди”\nЎзбекистонда хизмат кўрсатган артист Абдурайим Абдуваҳобов оламдан ўтгани ҳақида совуқ хабар тарқалди (“Даракчи”, 24 апрель).\nУшбу хабарга ойдинлик киритиш учун актёрнинг уйига қўнғироқ қилган газета мухбири “марҳум” актёрнинг ўзи билан гаплашган.\n“Очиғи, кўча-кўйда “Тирик экансиз-ку” дейишлари ғашимга тегяпти. Гўёки ҳамма мени ўлишимни кутгандек. Бу гапларни тарқатиш кимга керак бўлди?” дея актёрнинг фиғони фалакка чиққан.\n“Фарғона ҳокими хусусий корхона раҳбарининг қонуний сўровини асоссиз чўзди”\nФарғона шаҳар ҳокими “Моҳизар пласт” хусусий корхонаснинг қонуний сўровини қондирмаган (“Инсон ва қонун”, 22 апрель).\nХусусий корхона Фарғона шаҳридан бино ва иншоот сотиб олиб, кадастр ҳужжатлари расмийлаштирган. Сўнг бино ва иншоот ҳамда унга тегишли ер майдонидан доимий фойдаланиш ҳуқуқи беришни сўраб шаҳар ҳокимига мурожаат қилган. Мазкур талаб қондирилмагач, хусусий корхона адлия идорасига ариза ёзган. Мазкур талаб хўжалик суди ҳал қилув қарори билан қондирилган.\n“Терговчининг айбланувчини сенсирашга ҳаққи йўқ”\nЖиззахлик Нурали Шерматов ёши ўзидан кичик терговчи йигит сенсираб сўроқ қилганидан норозилик билдирган (“Адолат кўзгуси”, 24 апрель).\nҲуқуқшунос А.Абдуркаримовга кўра, ўзбек миллий менталитетидан келиб чиқиб, ёшидан қатъи назар терговчи фуқароларни сенсираши мумкин эмас. Қолаверса, Жиноят-процессуал кодексининг 17-моддасига мувофиқ, судя, прокурор, терговчи ва суриштирувчи ишда қатнашувчи шахсларнинг шаъни ва қадр-қимматини ҳурмат қилиши шарт.\nСенсириб гаплашган терговчи эса ваколатли раҳбар белгилаган ички ҳужжат ва Меҳнат кодексига мувофиқ интизомий жавобгарликка тортилиши лозим.


Манзилингиз:Муслимаат»Оила ва жамият»Ким умрининг зиёда бўлишини истаса, силаи раҳм қилсин\nBy Muslimaat on\t Май 10, 2011 Оила ва жамият, Силаи раҳм\nИсломда қариндошлик алоқаларини боғлаб туриш ҳар бир мусулмон учун вожиб қилинган. Бу алоқани узиш эса ҳаромдир.\n«Қариндошга ҳаққини бер! Мискинга ва йўл ўғлига ҳам. Исрофгарчиликка мутлақо йўл қўйма» («Исро» сураси, 26-оят).\nБу ояти каримада Аллоҳ таоло қариндошларнинг бир-бирларида ҳаққи борлигини билдирмоқда. Имкони бор, ўзига тўқ кишида ночор, ёрдамга муҳтож қариндошларининг ҳаққи бор. Бу ҳаққ уларга Аллоҳ таоло томонидан берилган. Бой-бадавлат киши ўз қариндошларига ёрдам берганида, миннат ёки фазлини кўрсатиш учун эмас, балки Аллоҳ таоло амрини адо этиш, Аллоҳ таоло белгилаган ҳақни бериш учун иш қилган бўлади.\nШунингдек, ночор қариндош ўзининг бой-бадавлат қариндошидан бирор нарса олганда, унинг олдида хору зор бўлиб эмас, Аллоҳ таоло унга белгилаган ҳақни олаётганини тушуниб, ўзини эркин тутиб олади.\nАллоҳ таоло «Бақара» сурасида яхшилик ҳақида сўз юрита туриб, жумладан, қуйидаги васфни ҳам айтган:\n«Яхши кўрган молини қариндошларга, етимларга, мискинларга, йўл ўғлига, тиланчиларга, қул озод қилишга берса» (177-оят).\nЯхши кўрган молидан қариндош-уруғларга; боқувчисидан ажраб қолган етимларга, яъни боқувчисиз қолган, балоғат ёшига етмаган ёш болаларга; мискинларга, яъни еб-ичиш ва яшаш учун етарли маблағи, даромади йўқ кишиларга; йўл ўғлига, яъни ватанидан узоқда нафақасиз қолган одамларга; тиланчиларга, яъни ўзида яшаш учун моддий имконияти йўқлигидан мажбур бўлиб бошқалардан моддий ёрдам сўраганларга; қул озод қилишга, яъни хўжаси билан маълум миқдор маблағ эвазига озодликка чиқишни келишиб қўйган қулларга бериш яхшиликдир.\n«Кимни ризқи кенгайтирилиши ва ажали ортга сурилиши масрур қилса, қариндошларига силаи раҳм қилсин», дедилар».\nСилаи раҳм қанчалик аҳамиятга эга амал эканини ушбу ҳадиси шарифдан билиб олсак бўлади.\nБухорий, Абу Довуд ва Термизий ривоятида:\n«Силаи раҳм қилувчи берганга яраша қайтарган эмас. Лекин силаи раҳм қилувчи ўзининг силаи раҳми кесилганда уни боғловчидир», дедилар».\nФалончи менга яхшилик қилган эди, мен ҳам унга яхшилигини қайтариб қўйишим керак, деган маънода иш қилган одам силаи раҳм қилувчи ҳисобланмас экан. Ҳақиқий силаи раҳм қилувчи қариндошлик алоқасини узиб қўйганга яхшилик қилувчи шахс экан.\n«Раҳм Роҳмандан олингандир. Бас, Аллоҳ: «Сени ким узса, Мен ҳам уни узаман. Ким сени боғласа, Мен ҳам боғлайман», деди», дедилар».\nСилаи раҳмдаги «раҳм» Аллоҳ таолонинг исмларидан бири бўлмиш «Роҳман» исмидан олинган. Шунинг учун, Аллоҳ таоло силаи раҳм қилган шахс ила алоқа қилади ва силаи раҳмни кесган шахсдан алоқани кесади.\n«Аллоҳ махлуқотларни халқ қилди. Бас, ундан фориғ бўлганда раҳм (қариндошлик):\n«Мана шу алоқани узадигандан паноҳ сўрагувчининг тутадиган жойими?» деди.\n«Сени боғлайдиганни боғлаб, узадиганни узишимга рози бўласанми?» деди.\n«Худди шундай! Эй Роббим!» деди.\n«Ана шундоқ!» деди У Зот.\n«Агар истасангиз, «Эҳтимол, (иймондан) юз ўгирсангиз, ер юзида фасод қилиб, қардошлик ришталарини узарсиз?! Ана ўшаларни Аллоҳ лаънатлади, уларни кар қилди ва кўзларини кўр қилди»ни қироат қилинглар», дедилар».\n«Ё Расулуллоҳ, менинг қариндошларим бор. Мен уларга силаи раҳм қиламан, улар кесадилар. Мен уларга яхшилик қиламан, улар менга ёмонлик қиладилар. Мен уларга ҳалимлик қиламан, улар менга жоҳиллик қиладилар», деди.\n«Агар сен ўзинг айтганингдек бўлсанг, худди уларга иссиқ кулни едираётгандексан. Модомики, шу ҳолда бардавом бўлар экансан, Аллоҳ томонидан сен билан бирга уларнинг қаршисига бир ёрдамчи бўладир», дедилар».\n«Раҳм Аршга осилиб олиб:\n«Ким менинг силамни қилса, Аллоҳ ҳам унга сила қилади. Ким менинг силамни узса, Аллоҳ ҳам ундан силасини узади», дейди» дедилар».\nБу ҳадиси шарифдан силаи раҳм ҳаққи қанчалар улуғ эканини англаб оламиз. Ким қариндошларига силаи раҳм қилса, Аллоҳ таоло ҳам унга раҳим қилар экан. Ким қариндошларини ўз ҳолига ташлаб қўйса, Аллоҳ таоло ҳам уни ўз ҳолига ташлаб қўяр экан.\nЖубайр ибн Мутъам розияллоҳу анҳудан ривоят қилинади:\n«Қариндошлик алоқасини узувчи жаннатга кирмайди», дедилар».\nҚариндошлик алоқасини узишни ҳалол санаган киши жаннатга кирмас экан. Ёки бу ишни қилган одам жаннатга кечикиб кирар экан. Бу ҳадиси шарифда қариндошлик алоқасини узишга нисбатан зажр бордир. Бас, шундай экан, қариндошлик алоқаларини мустаҳкам ва бардавом қилишга ҳаракат қилмоқ лозим.\n«Гуноҳи кабираларнинг энг катталаридан бири киши ота-онасини лаънатламоғидир», дедилар.\n«Ё Расулуллоҳ, қандай қилиб киши ота-онасини лаънатлайди?» дейилди.\n«Киши бошқа бир кишининг отасини сўкади. Бас, у ҳам бунинг отасини ва онасини сўкади», дедилар».\nИккисини Тўртовлари ривоят қилишган.\nАбдурроҳман ибн Авф розияллоҳу анҳудан ривоят қилинади:\n«Аллоҳ таоло: «Мен Аллоҳман! Мен Роҳманман! Раҳм Менинг исмимдан олингандир. Ким унинг силасини қилса, Мен ҳам унинг силасини қиламан. Ким унинг силасини узса, Мен ҳам унинг силасини узаман», дейди», дедилар».\n«Насабларингиздан силаи раҳм қиладиган нарсангизни таълим олинг. Чунки силаи раҳм аҳлнинг муҳаббатидир, молу мулкнинг кўплигидир ва умрнинг зиёдалигидир», дедилар».\n1. Аҳлнинг муҳаббати.\nКим аҳлининг муҳаббатига сазовор бўлмоқчи бўлса, силаи раҳм қилсин.\n2. Мол-мулкнинг кўплиги.\n3. Умрнинг зиёдалиги.\nsilai rahm umr ziyoda\nОта дуосининг мукофоти\nЖаннат сенинг оёғинг остида, эй улуғ Она!


Алишер Қодиров ва Расул Кушербаев ўртасидаги баҳсга нима сабаб бўлди?￼ - Namanganliklar.uz\nДепутатлар Алишер Қодиров ва Расул Кушербаев ўртасидаги гап талашишни кўрган бўлсангиз керак. Қирқиб олинган видео бироз тушунарсиз, деб ёзади ҳуқуқшунос Хушнудбек Худойбердиев.\n«Масаланинг охирига етиш учун муҳокамани тўлиқ кўриб чиқдим. Кушербаев ҳимоя қилаётган Жиноят-процессуал кодексини ўзгаритиришга оид қонун лойиҳасига фақат Қодиров эмас, бошқа депутатлар — Илҳом Абдуллаев, Дониёр Ғаниев, Шарофиддин Назаров ҳам эътироз билдирган. Ҳуқуқшунос сифатида айтишим мумкинки, барчасининг эътирози тўппа-тўғри!\nҚонун лойиҳаси матни юридик жиҳатдан пухта эмас, шу сабабли эртага амалиётда терговчилар бу лазейкали қонундан фойдаланиб, мансабдор шахсларнинг телефон ва компьютерларини бемалол титкилай оладиган бўлиб қолади. Амалиётда буни бирорта депутат назорат қилиб беролмайди, қўлидан келмайди.\nЭътироз билдираётган депутатлар жон куйдириб шу нарсани тушунтира олмабди. «Йўқ, амалиётда унақа бўлмайди» деб айтилган қуруқ гап эътирозларга жавоб эмас.\nҲушёр депутатларга раҳмат!» — қайд этади Хушнудбек Худойбердиев.\nШунингдек, Алишер Қодировнинг юртимизда ҳам кўпчиликни ташкил этадиган миллатга нисбатан ҳурматсизлик маъносини уйғотувчи иборани ишлатгани нотўғри бўлди, имкон қадар бундай ибораларни ишлатишдан барчамиз қочишимиз керак, дея қўшимча қилади блогер.\n3 478 Ko'rishlar


Индонезиядаги ўрмонга ўрнатилган камераларга қор одамнинг тасвири тушиб қолди. Бу ҳақда “Mirror”га асосланиб “Qalampir.uz” ёзмоқда.\nСўнгги вақтларда дунёнинг турли чеккаларида йети-қор одамнинг топилгани борасидаги хабарлар тобора кўпайиб бормоқда. Олимлар йетилар асосан Шимолий Америкада яшашади, деган фикрни билдиришса-да, айни тасвирлар Осиё ҳудудида суратга олинган. Видеотасмани диққат билан кузатган мутахассислар айни тасвирларда шубҳасиз, йети кетаётганини билдиришмоқда.\nҲар галгидек, тасвирлар ижтимоий тармоқларда пайдо бўлгач, йети компьютер датурлари ёрдамида “пайдо қилинган”и, аслида эса бу айиқ ёки бошқа жонивор бўлиши мумкинлиги ҳақидаги фикрлар кўпайиб кетди. Тармоқ фойдаланувчилари орасида видеодаги жонзот айиқ эканига ишонаётганларга мутахассислар “Индонезияда айиқлар йўқ”, деган жавобни беришмоқда.\nТеглар: Индонезияда тушиб ўрнатилган деган тобора фикрни


Чала америкалик: Шварценеггер АҚШ конституциясига қандай қилиб енгилгани ҳақида - Zamin.uz\n07:02 / 18.09.2018\nРопа-роса 35 йил муқаддам, 1983 йилнинг 16 сентябрида Арнольд Шварценеггер АҚШ фуқаросига айланди. Гарчи «янги ватани»да актёр, жамоат арбоби ва сиёсатчи бир неча фильмларда суратга тушиб, ҳаттоки штат губернатори бўлган эса-да, унинг олий орзуси АҚШ президенти бўлиш эди. Лекин орзу сари йўлга АҚШ конституцияси тоабад тўсиқ бўлади, деб ёзади Kun.uz.\nАҚШ фуқаросига айланган чоғларда Шварценеггер америкаликларга жуда яхши танилиб улгурган эди. Унинг «Темирни шишир» китоби бодибилдинг ихлосмандлари учун муқаддас ҳисобланар, 1982 йилда чиққан «Конан-варварь» фильми эса катта шуҳрат қозонганди.\nАктёр АҚШ фуқаросига айланган кунни ҳеч қачон унутмайди. 2015 йилда актёр ўз Твиттерида: «Бу ҳаётимдаги жуда буюк кун. Бу содир бўлганидан ва қарзимни қайтарганимдан жуда хурсандман», деб ёзган.\nАмерика фуқаролиги Шварценеггерга жуда кўп эшикларни очган. Бироқ актёрнинг орзулари ҳарчанд виқорли бўлмасин, мамлакатдаги олий сиёсий лавозимга у ҳеч қачон ўтира олмайди. АҚШ конституциясига кўра, фақатгина АҚШ ҳудудида туғилган инсонгина мамлакат президенти бўлиши мумкин.\n2003 йилда Юта штатидан Арнольднинг мухлиси, республикачи сенатор Оррин Ҳэтч АҚШ конституциясига фуқароликни кейинчалик қўлга киритганларга ҳам сайловда қатнашиш имконини берувчи ўзгартириш киритиш кераклигини таклиф этади.\n«Арнольд тузатиши» номини олган таклиф кенг муҳокама бўлди, бироқ сенатда қабул қилинмади.\nШварценеггернинг ўзи ҳам конгрессдаги танишларини ишга солиб, тузатишни қабул қилишга эришмоқчи бўлди ва ҳаттоки 2016 йилги сайловларда Ҳиллари Клинтонга рақиблик қилиш режаси ҳам бор эди.\nБироқ Клинтон хонимнинг рақиби Дональд Трамп бўлди. Уни Шварценеггерга кўп қиёслашарди. Уларнинг ўзаро муносабатлари ҳам яхши эди. Шварценеггер иккинчи бор Калифорния губернаторлиги сайловларида қатнашаётганида Трамп 10 минг доллар хайрия ҳам қилган.\nБироқ Арнига Трампнинг мексикаликлар ҳақидаги чиқишлари ёқмади ва уни танқид остига олди. Ҳали бу ўзаро муносабатларда ҳаммаси тугади дегани эмасди. Трамп сайловга чалғигач, унинг ТВ-шоусини айнан Шварценеггер олиб бора бошлади.\n2016 йил октябрида Шварценеггер илк бор партиядан илгари сурилган номзодни қўллаб-қувватламаслигини эълон қилди ва партиядошларини ҳам «партияни эмас, мамлакатни танлаш»га чақирди.\nТрамп бу гапларни унутмаган эканми, президент бўлиб олгач, ТВ-шоуда унинг ўрнини Шварценеггер эгаллагач, кўрсатувнинг рейтинги кескин тушиб кетганини ёзиб чиқди.\nАрнольд ҳам хўп демади-да, Трампга ўрин алмашишни таклиф этди. Шварценеггернинг вакили эса Трамп кўрсатувнинг эмас, ўз рейтинги ҳақида кўпроқ қайғургани дуруст, деди.\nГарчи, президент бўлиш унга армон бўлиб қоладиган кўринса-да, икки муддат Калифорния губернаторлиги унинг учун улкан сиёсий тажриба бўлди.\nШварценеггернинг бошқаруви штат аҳолисида аралаш таассуротлар қолдирди. Аммо аксарият одамлар Арни олдинги губернатор Дэвисдан яхшироқ ўзини намоён қилди, деб ҳисоблайди. “Замин” янгиликларини “Одноклассники”да кузатиб боринг\n15-10-2018, 12:00, Дунё\nАрнольд Шварценеггер “Терминатор”нинг янги қисми қачон суратга олинишини ошкор қилди\n6-03-2018, 14:12, Дунё\n26-02-2018, 21:34, Дунё\nАрнольд Шварценеггер касалманд ўсмирни ўз танкида сайр қилдирди\n26-08-2017, 13:39, Дунё\nШварценеггер сенатор бўлмоқчи\n10-03-2017, 10:32, Дунё\n6-01-2017, 23:50, Дунё


25 феврал 2021, Тошкент вақти: 19:12\n23 декабр куни президент Ислом Каримов аксар ўзбекистонликлар ўзи учун¸ аниқроғи ўзи тимсолига айланганини даъво қилаëтган тинчлик¸ тараққиëт ва фаровонлик учун овоз беришганига ишончи комиллигини таъкидлади.\n90 фоиздан кўпроғи қатнашгани даъво этилаëтган Ўзбекистон овоз берувчиларининг¸ Марказий сайлов комиссияси айтган каби¸ 90 фоизга яқини Ислом Каримов ҳокимияти яна етти йил давом этишига овоз берган бўлса¸ олдимиздаги етти йил ўзбекистонликлар учун ҳақиқий маънода тинчлик¸ тараққиëт ва фаровонлик йили бўла оладими?\nБу саволга инкор жавобини берган мустақил кузатувчилар¸ ўз қарашларини турли асосдан келиб чиқиб изоҳлайдилар. Россиялик сиëсий шарҳловчи Аркадий Дубнов ўз пессимизми Каримовнинг 18 йил давомида олиб борган сиëсати устига қурилганини айтади.\n“Ҳозирги режим¸ менинг назаримда¸ ўз-ўзини ўзгартириш ëки ривожлантириш имконидан деярли маҳрум. Келаëтган йиллар давомида ютуқ¸ деб тақдим этиладиган ҳар қандай ўзгариш¸ номига ва юзаки бўлади ва Тошкент буни ҳам кўпроқ ташқи дунëга ўзини демократия ниқобига ўраб кўрсатиш илинжида қилади. Бутун фожеа шундаки¸ демократик Ғарб ҳам қолган дунë ҳам¸ бу майнавозчиликни индамай қабул қилишга мажбур. Зотан¸ ҳозирда қолган дунë учун Марказий Осиëда демократия қарор топишидан кўра¸ бу ерда барқарорликнинг сақланиб қолиши муҳимроқ. Барқарорлик эса¸ кўпчилик учун¸ мавжуд режимларнинг сақланиб қолиши демакдир”¸- дейди москвалик шарҳловчи.\nБританиялик таҳлилчи Жон Маклеод Каримов режимининг тазйиқи остида қабристон жимлигини ëдга соладиган ўзбекча барқарорликнинг бутун минтақа¸ қолаверса қолган дунë учун ҳам энг жиддий беқарорлик ўчоғи эканини айтади.\n“Ўзбекистонда кўп йиллардан бери¸ хусусан Каримов ҳокимиятининг 15 йилдан кўпроқ даврида тўпланиб қолган хатар шундаки¸ мамлакатда сиртдан қарасангиз Ғарб русумидаги давлат тузуми борга ўхшайди. Конституцияга кўра¸ ҳокимият бўғинлари бир-биридан ажратилган¸ ижроия ҳокимияти¸ парламент ва мустақил суд ҳокимияти бор. Аммо бу тизимларнинг бирортаси амалда ишламай келаëтганини ҳамма билади. Дунëдаги энг яхши тизимлар бу қадар обрўсизлантирилган бир мамлакатда¸ узоқ муддатда зўравонлик билан режим алмашинуви қилишга уриниш юзага чиқиши мумкин. Бундай ҳолда бош кўтарганлар¸ нафақат ўзлари нафрат қиладиган Каримовни¸ балки унинг даврида номига мавжуд бўлиб¸ амалда ишламаган тизимларни ҳам йўқ қилиб юборишлари мумкин”¸ - дейди Жон Маклеод.\nИслом Каримовнинг яна 7 йил ҳокимиятда қолиши камбағалнинг янада қашшоқлашувини¸ бир ҳовуч бойлар¸ хусусан Ислом Каримов қизлари кабиларнинг дунëдаги энг бойлар сафида қолишини англатади¸ дейди оддий ўзбекистонликлардан айримлари.\nРоссиялик сиëсий шарҳловчи Аркадий Дубнов¸ Каримовнинг ҳокимиятда қолиши Ўзбекистондаги иқтисодий вазиятнинг янада оғирлашувини англатса-да¸ бундай танглик халқни зўравонликка ундайди¸ деган башоратларга қўшилмаслигини айтади.\n“Мен¸ Ўзбекистонни ҳам яқин келажакда Туркманистон каби авторитар давлатлар тақдири кутмоқда¸ деган ўйдаман. Бундан бир йил олдин туркманбоши вафот этгач¸ Туркманистонда ҳокимият қандай алмашиб¸ мамлакат ҳаëтида нималар ўзгарган бўлса¸ Ўзбекистон яқин келажагидан ҳам шуни кутиш мумкин”¸ - дейди россиялик таҳлилчи.


7 йил аввал 3020 siyrat.uz\nБугун ер юзида миллиардлаб инсон яшамоқда. Бу инсонлар бир-бирига ўхшамайди. Ранглари бошқа, тиллари бошқа, тузилишлари бошқа-бошқадир1. Уларнинг тушунчалари, туйғулари ва ишончлари ҳам бир хил эмас. Дунёнинг турли жойларига тарқалган бу инсонларнинг турмуши, маданияти ҳам айри-айричадир.\nБугунги инсонлар кечаги инсонларнинг болаларидирлар. Бугунги инсонларни тўла англаб етишимиз учун кечаги инсонларни ўрганишга мажбурмиз. Кечани, яъни ўтмишни бизга ўргатадиган фанга «тарих» дейилади.\nИслом дунёсида тарих мусулмон олимлари томонидан дастлаб «Сияр» ва «Мағозий» шаклида бошланди ва кейинчалик «Футуҳот тарихи», «Табақот», «Умумий тарих» каби номлар остида бир неча тарих китоблари ёзиб қолдирилди. Сарвари олам Муҳаммад пайғамбаримиз соллаллоҳу алайҳи васалламнинг ҳаётларини ўргатувчи тарих турига эса «Сийрати Набавийя» ёки «Сияри Набий» деб ном берилди.\nҲазрат Муҳаммад соллаллоҳу алайҳи васаллам илоҳий пайғамбарларнинг энг сўнггисидирлар. Шу сабабдан ҳам у киши Қуръони каримда «Хотам-ул Анбиё»(Набийларнинг охиргиси) дея зикр этиладилар2.\nРасули акрамнинг ҳаётлари шарқда − Ислом дунёсида ҳам, ғарбда − христиан оламида ҳам кўплаб тарихчилар томонидан жуда муҳим ва аҳамиятли бир мавзу сифатида ўрганилди, бу борада катта тадқиқотлар олиб борилди. Пайғамбаримиз ҳақларида бир неча китоблар ёзилди, ҳаётлари илм одамлари ўртасидаги турли баҳс-тортишувларга боис бўлди. Ҳадис олимлари (муҳаддислар) у Зотнинг бутун ҳаётларини илмий бир йўл билан − «Ҳадис усули» илми билан тушунтириб беришга ҳаракат қилдилар.\nИнглиз олими Жон Девенпорт бир китобида шундай деб ёзган: «Машҳур пайғамбарлар ва фотиҳлар ичида тарихий ҳаёти ҳазрат Муҳаммаднинг тарихидек энг кўп ва ҳамма нуқталаригача батафсил ўрганилган шахс йўқдир»3.\nРасули акрам ҳақларида сўраган кишиларга завжалари ҳазрат Оиша: «Пайғамбаримизнинг ахлоқлари Қуръон эди», деб жавоб берган эдилар. Ҳақиқатан ҳам Қуръоннинг ҳамма амрлари Пайғамбаримизнинг суратлари ва сийратларида ўз ифодасини топган.\nҚуръони карим инсонларнинг инкишофини тайёрлаган энг юксак «Ахлоқ мажалласи» бўлганидек, Пайғамбаримиз алайҳиссаломнинг ҳаётлари ҳам бу юксак ахлоқнинг амалдаги кўриниши эди. Мусулмончилик инсоннинг ахлоқини, амалини (ишини) ва унинг қалбини ислоҳ этган, бу қалбга ҳузур берган ахлоқ тамалидир. Пайғамбаримиз соллаллоҳу алайҳи васаллам ҳам: «Мен фақатгина гўзал ахлоқни охиригача етказиш (мукаммаллаштириш) учун юборилганман»4, деганлар.\nҚуръони мубинда Расули акрам ҳақларида: «Эй Муҳаммад, дарҳақиқат, Биз Сизни барча оламларга фақат раҳмат (яъни Аллоҳнинг раҳматига − жаннатига етаклагувчи) қилиб юбордик», дея марҳамат қилинган5.\nМусулмонликнинг асос манбаларидан бири муқаддас Қуръони карим бўлса, иккинчиси Пайғамбаримизнинг «ҳадис»деб аталувчи сўзлари ва амалларидир.\nИслом динининг асосий қонуни бўлган Қуръонни тушунишимиз учун Пайғамбаримиз алайҳиссаломнинг ҳаётларини, сийратларини ўрганишимиз шартдир. Расули акрамнинг ҳаётларини билмасдан туриб, исломий илмлардан бирортасини (на тафсир, на ҳадис, на фиқҳ, на ахлоқни) рисоладагидек тушуниб, моҳиятига етиб бўлмайди.\n1. «Унинг оятларидан (яна бири) - У Зот осмонлар ва ерни яратиши ва сизларнинг тилларингиз ва рангларингизни хилма-хил қилиб қўйганидир. Албатта, бунда барча оламлар учун оят-ибратлар бордир» (Рум сураси, 22-оят).\n2. «Муҳаммад сизлардан бирон кишининг отаси эмасдир, балки у Аллоҳнинг Пайғамбари ва пайғамбарларнинг сўнггисидир» (Аҳзоб сураси, 40-оят).\n3. «Ҳазрат Муҳаммад ва Қуръони карим», 14-бет.\n4. (ҳадиси шариф).\n5. «Эй Муҳаммад алайҳиссалом), дарҳақиқат, Биз сизни барча оламларга фақат раҳмат (яъни Аллоҳнинг раҳмати − жаннатига етаклагувчи) қилиб юбордик» (Анбиё сураси, 107-оят).


Тулада ўзбекистонлик мигрант бир умрга қамалди - BBC O'zbek\nТулада ўзбекистонлик мигрант бир умрга қамалди\nСоҳиба Ҳайитбоева Журналист\nФото муаллифлик ҳуқуқи РФ Тула вилояти бўйича тергов қўмитаси\nImage caption Сирожиддин Шералиев 2015 йил 29 май куни Косая Гора қишлоғида бир оиланинг 5 аъзосини пичоқлаб ўлдирган\nРоссиянинг Тула вилояти маҳкамаси Ўзбекистон фуқароси Сирожиддин Шералиевга бир умрлик қамоқ жазоси берган.\nСирожиддин Шералиев бир неча кишини ўлдириш ва жинсий тажовузда айбдор топилган.\nТуладаги ушбу қотиллик ўтган йилнинг энг шов-шувли воқеаларидан дея таърифланади.\nСирожиддин Шералиев 2015 йил 29 май куни тонгга яқин Косая Гора қишлоғида бир оиланинг 5 аъзосини пичоқлаб ўлдирган.\nҚурбонларнинг 3 нафари ёш болалар бўлган.\nЯна бир эркак ва қизалоқ Сирожиддиннинг ҳамласидан жароҳатланган, аммо улар қочиб, жон сақлашга муваффақ бўлишган.\nСирожиддин Шералиев ўзи ким?\nМатбуот хабарларига кўра, З1 ёшли Сирожиддин Шералиев 2011 йилда Россияга ишлашга келган.\nКасалванд ота-онаси ва икки нафар синглисини моддий таъминлаш унинг зиммасида бўлгани айтилади.\nСирожиддин танишлари орқали Косая Гора қишлоғига боради ва у ерда мардикорлик қилади.\nАйтилишича, қаерда ишласа, ўша ерда яшаб турган. Орадан бир неча ой ўтгач, қишлоққа анча ўрнашиб олади ва муқим жой ва иш топади.\nМаҳаллий бир аёлнинг уйида яшаб, сигирларига қарагани ва бунинг учун кунига 500 рубль хизмат ҳақи олгани маълум бўлди.\nТергов жараёнида ойдинлашган маълумотларга кўра, сўнгги пайтлар у ҳужжатлари муддатини узайтирмаган, уйига ҳам пул юбормай қўйган.\nУ Косая Горада яшаб юрган пайти 49 ёшли Еленанинг оиласи билан танишади. Кўп ўтмай, унинг 4 фарзандли қизи Надя билан яшай бошлайди.\n29 ёшли Надя билан муносабатлари узоққа чўзилмайди. Улар ажрашишади.\nБу орада Шералиев ичкиликка берилган.\nБироз вақт ўтиб, у Надянинг бошқа бир йигит билан муносабатидан хабар топади.\nУлар ажрашишган бўлса-да, борди-келдилари узилмайди.\nҚотиллик юз берган тунда Шералиев Надежда ва унинг янги хуштори билан бирга ичкиликбозлик қилади ва уларнинг уйида тунаб қолади.\nЯрим кечаси уйқудан уйғониб кетади ва Надежданинг онаси уни ёқтирмагани ёдига тушиб қолади.\nОшхонадан пичоқ олиб, ухлаб ётган Еленага бир неча марта пичоқни санчади. Унинг чинқириғи бошқаларни ҳам уйғотиб юборади.\n"Ўша пайтда тушундимки, бу уйдан ҳеч ким тирик чиқмайди", дея эслаганди суд жараёнида Шералиев.\nҚотил ҳатто энг кичик гувоҳ ҳам унга қарши гувоҳлик бериши мумкинлигини англаган ва бирин-кетин уйдагиларни пичоқлай бошлаган.\nСуд жараёнида Надеждага 8 бора пичоқ санчгани айтилганди. Аммо унинг яраланган хуштори қочиб қолишга муваффақ бўлади.\nСирожиддин Шералиев Надежданинг полицияга хабар қилган қизини жинсий зўрлаб ўлдиради.\nНиҳоят, қочишга уринган Шералиев улгурмайди, полиция етиб келган ва уйни ўраб олганди.\n"Мен ўлдирганим йўқ"\nМатбуот хабарларига кўра, қўлга олинган Шералиев қотилликни содир этмаганини айтиб, қичқира бошлайди. Кейинчалик тергов чоғида эса ҳаммасини бирданига айтишга уялгани, ўз айбини енгиллатиш учун бир мартадан пичоқ урганлигини айтган.\nТергов суриштирув ишлари бир ярим йил давом этди. Сирожиддин Шералиевнинг руҳий соғломлиги аниқланди.\nУ охирги вақтлар терговчидан бир умрлик жазо бўлмаслиги учун имконияти бор йўқлигини кўп сўраган.\nҲатто, судга шикоят хати ҳам йўллаган.\n"Мени қотилликни онгли равишда содир қилганман, деб айташимни талаб қилишаяпти. Қандай бўлса, шундайлигича айтаман. Бу оилани мен биламан. Атай ўлдирганим йўқ. Кўп ичгандим, нима бўлганини билмайман. Ҳар қандай саволга жавоб бераман", - дея ёзган шикояти суд залида ўқиб эшиттирилди.\n"Юздан ортиқ гувоҳлар сўроқ қилинди. Жиноят ишининг ўзи 16 томдан иборат", дейди Россия Федерацияси Тула областида ўта муҳим ишлар бўйича терговчи Александр Романюк. Юздан зиёд далилий ашёлар бўйича генетик экспертизалар, қирққа яқин текширувлар ўтказилди. Тергов суриштирув жараёнлари айбланувчининг ватани Ўзбекистон Республикасида ҳам бўлиб ўтди.\nАйбланувчи Сирожиддин Шералиев ўз илтимосига кўра, ўтган давр мобайнида қамоқда ёлғиз сақланди. Унга 4 модда бўйича айблов эълон қилинди.\n5 шахснинг ўта шавқатсизлик билан содир қилинган қотиллиги, шу жумладан вояга етмаганлар, бошқа жиноятни ёпиш мақсадидаги қотилликлар, вояга етмаган шахсга нисбатан жинсий зўравонлик ва ўғирлик шулар жумласидандир.\nНиҳоят, Сирожиддин Шералиев ўзининг ваҳшиёна қотиллигини тан олган. Ва суддаги сўнгги сўзида "бу оила учун жазо олишга тайёр"лигини билдирди.\nТула области тергов қўмитаси матбуот хизматининг хабар беришича, ўзбекистонлик Сирожиддин Шералиев қолган умрини ўта хавфли жиноятчилар колониясида ўтказади.


Абдулла Арипов Қозоғистонда тошқиндан жабрланганларга қуриладиган уйларга пойдевор қўйишда иштирок этди - Daryo\n14:39, 10.05.2020 92876\nАбдулла Арипов Қозоғистонда тошқиндан жабрланганларга қуриладиган уйларга пойдевор қўйишда иштирок этди\nЎзбекистон бош вазири Абдулла Арипов ва Қозоғистон бош вазири Асқар Мамин 10 май куни Туркистон вилоятининг Мақтаарал тумани Мирзакент посёлкасида учрашди. Бу ҳақда Қозоғистон Бош вазири сайтида хабар берилди.\nҲукумат раҳбарлари Мақтаарал туманининг сув тошқинидан зарар кўрган Нурлийўл, Оргебас, Фирдавсий қишлоқларида бўлди ва тошқин оқибатларини бартараф қилиш ишлари билан танишди.\nҲозирда сув тошқини оқибатларини бартараф этиш учун 1300 дан ортиқ киши ва 220 та техника жалб қилинган. Жумладан, Ўзбекистондан 200 нафар мутахассис ва 100 га яқин ўт ўчириш машинаси, экскаватор, трактор, сув ҳайдаш насоси ва бошқа техникалар юборилган.\nБош вазирлар Мақтаарал тумани маъмурий маркази — Мирзакент посёлкасида микрорайон қурилиши режаси билан танишиб, маҳаллий фуқаролар билан учрашган ва биринчи уйлар қурилиши учун пойдевор қўйишда иштирок этди.\nҚайд этилишича, умумий ҳисобда Мирзакентнинг Женис, Жаннаттурмуш ва Дўстлик аҳоли яшаш пунктларидаги 500 оила учун уй, мактаб, болалар боғчаси ва фельдшерлик пункти қуриш режалаштирилган. Қурилиш ишлари Ўзбекистон ва Қозоғистон мутахассислари ҳамкорлигида амалга оширилади.\nАсқар Мамин ва Абдулла Арипов Фирдавсий қишлоғида тошқиндан зарар кўрган уйларни тиклаш ишлари билан танишиб, маҳаллий аҳоли билан учрашув ўтказган.\nЭслатиб ўтамиз, Сардоба сув омборидаги сув тошқини оқибатида Қозоғистоннинг Туркистон вилояти Мақтаарал тумани ҳудудида техноген хусусиятга эга фавқулодда ҳолат эълон қилинганди. Сўнгги маълумотларга кўра, тошқин натижасида вилоят ҳудудида 30 мингдан ортиқ одам эвакуация қилинган. Қозоғистон президени Қосим-Жўмарт Тўқаев тошқиндан жабр кўрган Мақтаарал тумани аҳолиси янги ёки таъмирланган уй жой билан тўлиқ таъминланиши, уларнинг ҳар бирига республика бюджетидан 100 минг тенге берилишини маълум қилганди.\nСардобадаги фалокат оқибатида Қозоғистонда юзага келган талафотларни бартараф этиш учун Ўзбекистон томонидан махсус техникалар жўнатилди\n13:36, 21.11.2021 130436\n17:47, 06.11.2021 69615\n07:05, 01.12.2021 100610\n23:45, 05.12.2021 26945\n23:11, 05.12.2021 30415\n22:45, 05.12.2021 14600\n22:12, 05.12.2021 6887\n12:13, 04.12.2021 99770\n11:54, 04.12.2021 83108\n08:13, 04.12.2021 63113\n16:42, 04.12.2021 59302


Чет элга кетаётганлар диққатига: UZTELECOM халқаро роумингга 99% лик чегирма таклиф қилади! | Qalampir.uz\nЧет элга кетаётганлар диққатига: UZTELECOM халқаро роумингга 99% лик чегирма таклиф қилади!\nБизнес\t23 Август 18:00 5262\nТаътил вақтида МИЛЛИЙ оператор билан алоқада бўлиш – UZTELECOM ўз абонентлари учун халқаро роумингга 99% лик чегирма таклиф қилади!\nЭндиликда, чет элда бўлган вақтингизда ҳар сафар SIM-картангизни алмаштиришингизга ҳожат йўқ. Сиз ўз вақтингизни фақатгина ёқимли ҳордиқ чиқаришга сарфлаган ҳолда миллий операторнинг қулай хизматларидан фойдаланишда давом этишингиз мумкин.\nЁз аста-секин якунига етиб бормоқда, бироқ олдинда ватандошларимизни узоқ давом этувчи, қуёшли дам олиш кунлари кутмоқда! Бу эса қайноқ саёҳатлардан фойдаланиш ва денгизга унутилмас, қисқа таътил уюштириш учун ажойиб имконият пайдо бўлганини англатади.\nUZTELECOM миллий оператори ўз таътилини Миср, Туркия ёки Бирлашган Араб Амирликларининг қуёшли соҳилларида ўтказишни режалаштирган абонентлари ҳақида ғамхўрлик қилади ва ушбу давлатларда роуминг хизматидан фойдаланишда 99% гача улкан чегирмаларни таклиф қилади.\n2021 йилнинг 20 июлидан бошлаб юқорида тилга олинган давлатларига саёҳат қилган UZTELECOM GSM стандартидаги мобил алоқа абонентлари ўзларининг одатий операторлари билан алоқада қолишлари – 99 % лик чегирма билан қўнғироқ қилишлари, SMS жўнатишлари ва интернетдан фойдаланишлари мумкин.\nЭндиликда, чет элда бўлган вақтингизда ҳар сафар SIM-картангизни алмаштиришингизга ҳожат йўқ. Сиз ўз вақтингизни фақатгина ёқимли ҳордиқ чиқаришга сарфлаган ҳолда миллий операторнинг қулай роуминг хизматларидан фойдаланишда давом этишингиз мумкин.\nАкцияда иштирок этиш учун:\nЧет элга чиқишдан олдин албатта «Халқаро роуминг» хизматига уланинг;\nРоумингнинг таклиф этилаётган хизматини фаоллаштириш учун *188# USSD кодини теринг.\nХизматни фаоллаштириш шартлари:\nФаоллаштириш нархи – 1 000 сўм;\nКунлик абонент тўлови – 500 сўм;\nИнтернет нархи (1 МБ) – 800 сўм;\nОвозли қўнғироқлар (1 дақ.) – 7 500 сўм;\nSMS (1 дона) – 1 000 сўм.\nСевимли жойларга ташриф буюриб, денгизда дам олиб ёки йўлда кетаётиб, яқинларингиз билан фойдали шартларда алоқада қолинг!\nUZTELECOM Ўзбекистон ташқарисида ҳам сизнинг қулайлигингиз ҳақида қайғуришда давом этади!\n20 Октябрь 09:08 37996\n20 Октябрь 08:58 30741\n21 Октябрь 10:51 26340\n21 Октябрь 19:06 23153\n20 Октябрь 21:18 23051